title: Mitsubishi Colt

text: Faceliftin Colt sai vuonna 1982 ja siihen sisältyi uusi maski, kojelauta, sekoittajatyyppinen lämmityslaite ja parempi varustelutaso. Samana vuonna tuli myyntiin Coltin sedanversio Mitsubishi Lancer F, joka on edeltäjäänsä takavetoista Lanceria pienempi.


title: Mitsubishi Colt

text: Coltin suosiota lisäsivät taloudelliset moottorit ja edullinen hinta. Coltia myytiin Yhdysvalloissa nimillä Dodge Colt ja Plymouth Champ.


title: Mitsubishi Colt

text: Moottorivaihtoehdot:Toisen sukupolven Colt tuli myyntiin vuonna 2003. Sen muodot on suunnitellut Olivier Boulay ja se muistuttaa jonkin verran Mercedes-Benz A-sarjaa. Coltista on kolmiovinen CZ3 ja viisiovinen malli. Coltin akseliväli on peräti 2,5 metriä. Se on tehty yhteistyössä DaimlerChryslerin kanssa, siinä onkin sama pohjalevy kuin smart Forfourissa ja samoja osia 40 prosenttia. Colt on täysin Euroopan markkinoille suunniteltu ja se valmistetaan Hollannissa. Muille markkinoille Coltit valmistetaan Japanissa lähellä Nagoyaa.


title: Mitsubishi Colt

text: Vuonna 2004 tuli myyntiin myös Japanissa valmistettava pidempi malli Colt Plus, joka on lähinnä Coltin farmarimalli. 2006-vuosimallista on saatavana myös sähkökäyttöinen MIEV-malli. Vuonna 2006 myyntiin tuli Torinossa Italiassa valmistettava CZC-malli, joka on Coupé Cabriolet-tyylinen, eli sitä voidaan käyttää sekä avo- että umpikattoisena.


title: Mitsubishi Colt

text: Autosta esiteltiin vuoden 2008 syksyllä uusi facelift-malli, joka on valmistajan mukaan 65 prosenttisesti uusi. Auton muotoilu muuttui hieman, huomattavimpana Coltin uusi isoveljeltänsä Lancerilta peritty keula, ja samalla auton pituus kasvoi 7 cm (3,94 metriin) ja varustelu parani jonkin verran. Hinnat sen sijaan pysyivät - tosin vain markkinoille lanseerauksen ajan - samoina. Prefacelift-mallin hengittävien bensakoneiden rinnalle tuli Ralliart-version 150-hevosvoimainen turbo. Maaliskuussa 2009 Coltin moottorivalikoima laajentui kahdella vähäpäästöisellä Clear Tec-bensiinimoottorilla.


title: Hilbertin luokkakunta

text: Matematiikassa Hilbertin luokkakunnalla tarkoitetaan seuraavaa lukukunnan "F" laajennusta "E":


title: Hilbertin luokkakunta

text: 1. "E":n aste "F":n suhteen on yhtä suuri kuin "F":n luokkaluku "h".


title: Hilbertin luokkakunta

text: 2. Jokainen "F":n alkuideaali formula_1 hajoaa tuloksi "h" kappaletta erillisiä "E":n alkuideaaleja, missä "f" on ideaaliluokan formula_1 kertaluku luokkaryhmässä.


title: Hilbertin luokkakunta

text: 3. Jokainen "F":n ideaali on pääideaali "E":ssä.


title: Hilbertin luokkakunta

text: 4. "F":n ideaaliluokkaryhmä on isomorfinen "E":n Galois'n ryhmän kanssa kunnan "F" suhteen.


title: Hilbertin luokkakunta

text: Tällöin "E" on yksikäsitteisesti määrätty. Hilbertin luokkakunnan olemassaolo on arvokas työkalu tutkittaessa ideaaliluokkaryhmän rakennetta. Hilbertin luokkakunnan olemassaolon todisti Philipp Furtwängler.


title: Naruska

text: Naruska on kylä Sallassa. Se sijaitsee 50 kilometriä Sallan keskustasta pohjoiseen, aivan Venäjän rajan tuntumassa.


title: Naruska

text: Kylä on muodostunut 1940-luvun lopulla pääasiassa vastiketiloista, jotka annettiin talvisodassa menetettyjen alueiden tilalle (lähinnä Korjan kylässä asuneille). Kylän asutus on harvaa ja se on levittäytynyt Naruskajoen varrelle liki 20 kilometrin matkalle.


title: Naruska

text: Naruskalla on talouksia 27 ja asukkaita 69. Naruskajoen rannoille on viime vuosien aikana rakennettu varsin paljon vapaa-ajan asuntoja. Kylää ympäröivät lukuisat vaarat ja tunturit, korkeimpina niistä Karhutunturi (518 m), Politimanvaara (395 m), Jauratustunturi (470 m) sekä Sallan kunnan korkein kohta Sorsatunturi (628 m). Naruskan seudulle on ominaista myös suuret aapasuot, kuten Politiman-, Sieka- sekä Rikkiaapa. Alueen suurimpia järviä ovat Naruska-, Saukko ja Haltiajärvi.


title: Naruska

text: Naruskassa sijaitsee Ilmatieteen laitoksen sääasema ja paikkakunta on tunnettu ennätyspakkasistaan. Vuonna 1985 siellä mitattiin jopa −50,4 celsiusastetta. Koulu, posti ja kauppa lakkautettiin kylältä 90-luvulla. Kylällä toimii muutamia matkailuyrityksiä sekä Lapin rajavartioston Karhutunturin rajavartioasema. Muita elinkeinoja ovat maa-, metsä- ja porotalous.


title: Sextus Julius Frontinus

text: Sextus Julius Frontinus (noin 40 – 103 jaa.) oli roomalainen sotilas, poliitikko, kirjailija ja insinööri.


title: Sextus Julius Frontinus

text: Vuonna 70 Frontinus oli preettori, ja viisi vuotta myöhemmin hänet lähetettiin Britannian kuvernööriksi. Hän kukisti Walesissa asuneet vihamieliset heimot ja perusti tukikohdan Caerleoniin Legio II Augustalle. Gnaeus Julius Agricola seurasi häntä kuvernöörinä vuonna 78. Vuonna 95 hänet määrättiin Rooman akveduktien tarkastajaksi ("curator aquarum").


title: Sextus Julius Frontinus

text: Frontinuksen pääteos on "De aquis urbis Romae", joka kertoo Rooman vedensaannin historiasta. Kirjassa kerrotaan myös akvedukteja koskevista laeista ja niiden korjaamisesta. Frontinus kirjoitti myös nykyään kadonneen teoksen sodankäynnistä nimellä "De re militari". Säilynyt on Frontinuksen kirja antiikin kreikkalaisten ja roomalaisten käyttämistä stratagemeista eli sotajuonista nimellä "Strategematicon libri iii".


title: Loistokari

text: Loistokari on Turun saaristossa Airiston selän pohjoispäässä sijaitseva pieni kallioinen luoto, jossa on loisto. Luoto on Turkuun johtavan 3,0 m väylän varrella ja se tunnetaan myös nimellä Kauppakari.


title: Loistokari

text:
Vuodelta 1879 peräisin olevassa maanjakotodistuksessa mainitaan Ruissalon lähellä sijaitseva ja Turkuun johtavan veneväylän varrella oleva "ulompi Kauppamiehenkari".
Mutta jo vuonna 1664 perämies Johan Månsson julkaisi merikirjan, missä hän käsittelee laivaväyliä Turun saaristosta Haminaan. Tuossa väyläselostuksessa sanotaan: Rymättylän Krampista on kaksi mailia Sanc Eriks Standfjälin yli Kauppakalliolle... Meri- ja peruskartan tiedot luodon nimestä ovatkin ristiriitaisia: merikartassa Loistokarin kohdalla lukee Kauppakari, joka on saattanut aiheuttaa väärinkäsityksiä, sillä Kauppakari on Loistokarilla sijaitsevan loiston virallinen nimi. Kauppakari sijaitsee hieman itään Loistokarista. Maanmittaushallituksen peruskartta puolestaan tuntee nimen Loistokari ja myös merikartan suurennusosa. Vanha tieto mainitsee myös nimen Koleasaari. Vuonna 1879 saari joka tapauksessa alistettiin pakkolunastukseen, minkä jälkeen se luovutettiin luotsilaitokselle satamamajakkaa varten. Pakkolunastus ei kuitenkaan koskenut luodon itärannalla olevaa kapeaa vene- ja ruokapaikkaa. Saaresta tiedetään laaditun ensimmäinen kerran kustannusarvio jo 1869 ja ensimmäinen merimerkin ilmestyneen sinne vuonna 1870. Muutamia vuosia myöhemmin laadittiin majakanvartijan tupaa varten kustannusarvio ja siitä ilmenee sen koko: yhdeksän kyynärää leveä ja kaksitoista kyynärää pitkä. Pienen luodon pieni tupa lienee valmistunut vuonna 1880 ja siinä on ollut ainakin kaakeliuuni ja sauna. Tupaa on korjattu 1917. Irtaimistoluettelon mukaan talossa on ollut mm. majakkatarpeita ja Raamattu. Se oikea, merikartassa mainittu Kauppakari sijaitsee Loistokarista jonkin verran itään ja molempien nimien alkuperä juontaa jo vuosisatojen taakse. Tuolloin saariston asukkaat käyttivät saaria pysähdys- ja kauppapaikkoinaan, koska ne sijaitsivat ns. tullirajan ulkopuolella. Sijaintinsa ja vaikeanpääsyisen rantansa vuoksi ei Kauppakari ole mitä ilmeisimmin koskaan toiminut kauppapaikkana, merikartan nimestä huolimatta.


title: Loistokari

text: Kahden laivaväylän risteyksessä oleva luoto tuntee siis nimet Kauppamiehenkari, Loistokari ja Kauppakari. Näiden lisäksi paikkakuntalaiset tunsivat sen tämän vuosisadan alkuvuosikymmeninä vielä nimellä Bookinkari. Tuolloin saarella asusti majakanvartija Valtonen perheineen, tehtävänään huolehtia talon eteläpuolisella erkkeri-ikkunalla olevan laivoja ohjaavan lyhdyn sytyttämisestä ja kunnosta. Airiston silmäksi sanotun luodon Kauppakari nimi juontaa taas puolestaan aikoihin, jolloin saaristolaisilta kerättiin tullia ennen heidän Turkuun ulottuvaa kauppamatkaansa. Kauppaa lienee käyty lähinnä tukku- ja torikauppiaiden sekä saaristolaisten kesken ja juuri tuolla pakkolunastuksen välttäneellä vene- ja ruokapaikalla. Suomessa alkoholin kieltolaki oli voimassa vuosina 1919–1932. Näinä vuosina saaristolaiset kalalastiensa alla toivat kanistereissa salakuljetettua pirtua ja kaupankäyntiä harrastettiin varmaankin vilkkaasti täälläkin. Myöhemmin luodon loisto siirrettiin tuvan lyhtyikkunasta itärannalle ja muutettiin kaasuloistoksi. Nykyinen loisto on akkuvirralla toimiva ja aurinkopaneelilla varautuva punainen vilkkuva merkkivalo. Luoto autioitui, mutta 1970-luvulla silloisen Merenkulkuhallituksen omistuksessa oleva paikka vuokrattiin kesäpaikaksi eläkkeellä olevalle merimiehelle, luotsiveneen kuljettaja Emil Aimoselle.


title: Loistokari

text:
Erinäisten vaiheiden jälkeen 1990-luvun alussa pitkän historian omaava luoto päätyi höyrylaiva Ukkopekan hallintaan ja iltaristeilyjen tukikohdaksi. Sinne rakennettiin laituri, savustamo ja myös vanhaa majakanvartijan rakennusta kohennettiin. Laiturin tuntumaan nousi punainen rakennus, Kauppakarin suvikauppa. Kauppakari sai viimeinkin kauppansa. Nyt saari on jälleen Loistokari, koska suvikauppaa ei enää pidetä. Loistokari tuli Höyrylaivaosakeyhtiö S/S Ukkopekan omistukseen 2000-luvun alussa.
Majakanvartijan tuvassa on pienimuotoinen museo kertomassa luodon ja sen ajan historiasta. Tupa on museoviraston suojelema.


title: Loistokari

text: Ote tekstistä Meriväylien rakennusperintö


title: Loistokari

text:
"Kauppakarin loisto sijaitsee pienellä luodolla Turkuun
johtavan väylän varrella. Loisto muodostuu pienestä hirsituvasta
ja sen etuseinässä olevasta lyhtykojusta. Lyhtyä
hoitanut loistonhoitaja asui samassa rakennuksessa. Loistolla
ei ole rakennushistoriallisia vastineita, mutta sen julkisivujen
panelointi muistuttaa Helsingin Katajannokanluodon
luotsivartiotuvan tyylipiirteitä.
Kauppakarin loisto on poikkeuksellisen koristeellinen.
Rakennus on säilynyt erittäin hyvin historiallisessa
asussaan. Myös sisätilat ovat alkuperäiset. Loisto on kapean
väyläosuuden keskeisin maamerkki. Sen suhde ympäristöön
vastaa 1800-luvun tilannetta ja historiallinen
tehtävä on selvä. Kohdetta vaalitaan rakennushistoriallisena
muistomerkkinä.
Kauppakari on harvinainen esimerkki 1800-luvun
lopussa toimineesta miehitetystä loistosta. Kulttuuriympäristönä
saari on ainutlaatuinen."


title: Plavsk

text: Plavsk on kaupunki Tulan alueella Venäjällä, jonka asukasluku vuonna 2002 oli 16 750 henkilöä. Sen koordinaatit ovat 53°42′34″N, 37°17′31″E. Kaupunki on perustettu vuonna 1540. Kaupunki sijaitsee Okan sivujoen Plava () varrella.


title: Keskushyökkääjä

text: Keskushyökkääjä on urheilussa käytetty nimitys pelipaikalle. Tyypillisesti sitä käytetään , kuten jääkiekko, salibandy tai amerikkalainen jalkapallo. Keskushyökkääjä vastaa yhdessä laitahyökkääjien kanssa hyökkäämisestä ja toisaalta rakentaa peliä puolustajien kanssa. Monesti keskushyökkääjä toimii ylimpänä puolustajana ja alimpana hyökkääjänä.


title: Keskushyökkääjä

text: Tavallisesti keskushyökkääjä hoitaa aloitukset ja toimii usein hyökkäyskolmikon johtohenkilönä, jonka ympärille muu ketju kootaan. Keskushyökkääjän tehtävä on myös osallistua aktiivisemmin puolustukseen kuin laitahyökkääjien.


title: Jeesuksen toinen tuleminen

text: Jeesuksen toinen tuleminen viittaa kristinuskon odotukseen Jeesuksen paluusta, jonka yhteydessä hänen on määrä täyttää loput Raamatun messiaanisesta ennustuksesta. Toisesta tulemisesta käytetään myös kreikkalaista sanaa Parousia (), joka tarkoittaa ilmestymistä ja sen jälkeistä läsnäoloa (sanaa käytettiin kuninkaallisten vierailuihin liittyen). Jeesuksen toinen tuleminen on keskeinen osa kristillistä eskatologiaa eli lopun aikojen tapahtumia koskevia oppeja.


title: Jeesuksen toinen tuleminen

text: Islaminuskon sunnalaissuuntauksessa on myös hadith-kirjoituksiin perustuva oppi Jeesuksen paluusta.


title: Jeesuksen toinen tuleminen

text: Useimmat kristilliset suuntaukset odottavat Raamatussa kuvattua Jeesuksen toista tulemista eli paluuta. Näkemykset eri kristillisten suuntausten parissa vaihtelevat, mutta nykyään suhteellisen harvat yrittävät tehdä tarkkaa kuvausta Raamatun osien vertauskuvallisilta vaikuttavien profetioiden perusteella. Yleisesti on hyväksytty, että Jeesus tulee tuomitsemaan maailman (viimeinen tuomio) ja perustamaan Jumalan valtakunnan eli täyttämään Raamatussa messiaasta annetun profetian.


title: Jeesuksen toinen tuleminen

text: Myös muissa Uuden testamentin kirjoissa on viitattu usein toiseen tulemiseen. Myös lukuisten Vanhan testamentin kohtien on tulkittu kertovan tuosta tapahtumasta.


title: Egyptin historia

text: Egyptin historia on maailman pisimpiä. Niilin laakso on luonnollisesti rajattu idässä ja lännessä aavikkoihin ja pohjoisessa Välimereen. Egyptistä tuli maailman ensimmäisiä valtioita noin vuoden 3000 eaa. tienoilla.


title: Egyptin historia

text: Ennen kuin Egypti yhdistyi, maassa tapahtui kehitystä maanviljelyn alkamisesta kaupunkivaltioiden syntyyn. Tunnetuin Egyptin esidynastinen kulttuuri oli Naqada-kulttuuri. Aivan kauden lopulla maa ilmeisesti yhdistyi Ylä- ja Ala-Egyptiksi ennen yhdistymistään Egyptiksi. Ennen Egyptin yhdistymistä maassa kukoisti viimeistään 5200 eaa. alkaen monia paikallisia kulttuureita, jotka liittyivät eri kansoihin ja heimoihin. Tunnettuja kulttuureja ovat Faijumin, Badarin ja Naqadan kulttuurit. Egyptin historian eteneminen esihistoriallisella ajalla päätellään mm. saviastioiden muodoista. Ruukut kehittyivät Naqada-kaudella asteittain pyöreästä lieriömäiseksi. Korvat saviastioihin saapuivat Syyriasta.


title: Egyptin historia

text:
Ylä-Egyptistä tulleet valloittajat yhdistivät Egyptin thiniittikauden alkuun mennessä.
Tänä kautena oli voimakkaita hallitsijoita ja myös sisällissotia, sillä Egyptin yhdistyminen ei ollut vakiintunut. Egypti yhdistyi lopulta Vanhan valtakunnan aikana, jolloin rakennettiin suurimmat pyramidit. Faaraon valta heikkeni, ja paikalliset mahtimiehet hajottivat Egyptin ensimmäisen välikauden ajaksi. Se ajoi kansan suureen nälänhätään ja oli turvatonta ryöstelijöiden takia. Keskivaltakunta merkitsi uutta kukoistusta, jolloin maa maallistui ja kirjakieli vakiintui. Kauden lopulla otettiin Faijumista suuri maa-ala viljelyyn. Faaraon valta luhistui taas, ja alkoi toinen välikausi, jolloin vieraat hyksot ottivat vallan osassa Egyptiä. Lopulta eteläisen Theban faaraot ajoivat hyksot pois, jolloin alkoi uusi valtakunta, jolloin Egyptistä tuli suurvalta. Silloin esiintyi ajoittain voimakkaita sotilashallitsijoita, mutta myös sisäänpäin kääntyneitä haaveilijoita kuten Akhenaten, jonka muiston myöhempi sotilaskenraali Horemheb halusi pyyhkiä pois. Faaraot haudattiin nyt kalliohautoihin Kuninkaiden laaksoon. Egypti laajeni Syyriaan asti, ja kamppaili vallasta muun muassa Mitannin ja heettiläisten valtakunnan kanssa. Eräässä vaiheessa merikansat uhkasivat maata, joka lopulta ajautui hajaannukseen papiston ja paikallisten lääninherrojen valtapyrkimysten takia.
Kolmas välikausi oli aikaa, jolloin muun muassa nubialaiset ja libyalaiset hallitsivat maata. Assyria valtasi maan hetkeksi, ja sen jälkeen Egypti kukoisti hetken myöhäiskaudella ennen persialaisvalloitusta.


title: Egyptin historia

text: Akemenidien hallitsijasuku hallitsi Egyptiä kahteen otteeseen 525–402 eaa. ja 343–332 eaa.


title: Egyptin historia

text: Persian kuningas Kambyses II valtasi Egyptin vuonna 525 eaa. Faarao Psametik III kukistui Pelusionissa Niilin suistolla käydyssä taistelussa. Egypti liitettiin Kyproksen ja Foinikian kanssa Persian kuudenneksi maakunnaksi. Kambyses teki kolme epäonnistunutta sotaretkeä muualle Afrikkaan. Karthagoa ja Nubiaa vastaan sekä Libyan aavikon oaaseja vastaan. Kambyses viipyi Egyptissä vuoteen 522 eaa., ja kuoli matkallaan kotiin.


title: Egyptin historia

text: Dareios I antoi kirjoittaa ylös Egyptin lait ja antoi rakennuttaa kanavan Niilin ja Punaisenmeren välille. Vähän ennen Dareioksen kuolemaa vuonna 486 eaa. Egyptissä puhkesi kapina, mutta Kserkses I kukisti sen. Vuonna 460 eaa. tapahtui uusi kapina, jota muun muassa ateenalaiset avustivat 200 laivalla. Artakserkses II:n aikana egyptiläiset nousivat uudelleen kapinaan ja Amyrtaioksesta tuli uusi faarao.


title: Egyptin historia

text: Vuonna 343 eaa. Artakserkses III:n ollessa kuningas Persia valtasi taas Egyptin. Kun Aleksanteri Suuren joukot saapuivat Egyptiin, kukistettuaan kuningas Dareios III:n vuonna 332 eaa., ottivat egyptiläiset heidät vastaan vapauttajina.


title: Egyptin historia

text: Aleksanteri Suuren kuoltua hänen seuraajansa nimittivät Egyptin hallitsijaksi Ptolemaioksen, joka myöhemmin julistautui Egyptin kuninkaaksi. Ptolemaioksen hallitsijasuvun jäsenet hallitsivat Egyptiä ainaa vuoteen 30 eaa., jolloin roomalaiset valtasivat Egyptin ja tekivät siitä Aegyptus-provinssin.


title: Egyptin historia

text: Arabit valtasivat Egyptin Bysantin valtakunnalta vuonna 639. Egyptiä hallitsivat vuorollaan umaijadit, abbasidit, fatimidit, aijubidit ja mamelukit.


title: Egyptin historia

text: Osmanien valtakunta valtasi Egyptin vuonna 1517. Mamelukeilla oli kuitenkin paljon valtaa pitkän aikaa tämänkin jälkeen, ja Egypti toimikin miltei itsenäisesti aina vuoteen 1798 asti, jolloin Napoleonin ranskalaiset joukot valtasivat maan. Sen jälkeen kun ranskalaiset oli saatu kukistettua Muhammad Ali nousi Egyptin johtoon. Muhammad Alin ja hänen seuraajiensa aikana Egyptistä tuli eräs maailman kehittyneimmistä maista Euroopan ulkopuolella. Nopeat uudistukset johtivat pian vararikkoon, jonka jälkeen Yhdistynyt kuningaskunta otti sen suojelukseensa vuonna 1882.


title: Egyptin historia

text: Yhdistynyt kuningaskunta otti Egyptin suojelukseensa 1882. Se julisti 17. joulukuuta 1914 Osmanien vallan päättyneeksi Egyptissä ja Egyptin protektoraatikseen. Egypti itsenäistyi Yhdistyneen kuningaskunnan alaisuudessa 1922 Egyptin kuningaskuntana, joka kesti vuoteen 1952 asti. Vuosina 1958–1961 Egypti muodosti yhdessä Syyrian kanssa Yhdistyneen arabitasavallan.


title: Urhea Martin

text:
Urhea Martin on englantilaisen fantasiakirjailija Brian Jacquesin Redwalin taru -kirjasarjan kuudes osa. Se julkaistiin suomeksi vuonna 2001. Kirja kertoo soturi Martinin, joka on yksi Redwallin luostarin perustajista, seikkailusta.
Kärppätyranni Badrang hallitsee itäisen meren äärellä sijaitsevaa linnoitusta Suolinnaa. Tyrannin orjat raatavat rakentamassa linnaa, kaivoksilla ja pelloilla. Orjien joukossa oli myös Martin, soturi Luken poika. Hiirinuorukainen kapinoi tyrannia vastaan ja joutui vankikuoppaan. Sinne joutuivat myös orava Huiskahäntä sekä hiiri nimeltään Roima. Linnoituksen lähelle rantautui Badrangin entinen kumppani kaapparikärppäkapteeni Puukenkä Tramun, joka tuli vaatimaan itselleen orjia alukseensa Merikuoriaiseen. Vankikuopassa olleet nuorukaiset pääsivät pakoon myyrä Rumpelin kaivaman pakotunnelin kautta. Myyrä oli tullut Päivälaaksosta seurassaan Päivälaakson Syysruusu, kutsumanimeltään Ruusa, joka oli Roiman sisko sekä Urran Vohin ja Arjan tytär.


title: Urhea Martin

text: Badrangin soturit sytyttivät Tramunin aluksen tuleen ja jättivät merirosvot kiikkiin rannalle. Martin, Huiskahäntä, Roima, Rumpeli ja Ruusa onnistuivat pakenemaan, mutta vannoivat palaavansa vapauttamaan orjat ja kostamaan Badrangille. Merellä suuri kala hajotti veneen, jolloin Martin, Ruusa ja Rumpeli joutuivat eroon Roimasta ja Huiskahännästä. Roima sekä Huiskahäntä rantautuivat melko lähellä Suolinnaa. He tapasivat kiertelevän näyttelijäseurueen Ruusunmarjan komeljanttarit. Seurue lupautui auttamaan heitä. Martin, Ruusa ja Rumpeli ajautuivat vaivaispäästäisten luokse ja joutuivat lastenvahdeiksi. He tapasivat siili Paulin, joka oli myös lastenhoitajana.


title: Urhea Martin

text: Ystävykset pääsivät vapaiksi Martinin pelastettua suulan kynsistä päästäispäällikkö Ballamamman poikasen Tinttaran. He päättivät lähteä hakemaan apua orjille Ruusan, Roiman ja Rumpelin kotoa Päivälaaksosta. Matkalla sinne he kohtasivat puussa myyrärouva Pullaliinan Suometsän kukkulan Vartijan, Puukansan sekä karttoja piirtävän sarvipöllö Boldredin. Boldred saattoi ystävykset Päivälaaksoon. Tällä välin oli Roiman ja Huiskahännän onnistunut kiertelevien Ruusunmarjan komeljanttareiden avustuksella vapauttaa osa Suolinnan orjista. Roima vapautti myöhemmin loput orjista.


title: Urhea Martin

text: Alkoi sota Badrangin joukkojen sekä entisten orjien välillä. Huiskahäntä hyökkäsi yksin Suolinnaa vastaan saaden surmansa. Hän tappoi kuitenkin 30 vihollisen soturia. Martin, Ruusa, Rumpeli ja Pauli lähtivät Päivälaaksosta saamiensa avustajien kanssa kohti Suolinnaa. Pöllö Boldred oli kierrellessään myös hankkinut sotilaita. Taistelussa Badrang tappoi Ruusan, mutta joutui pian itse Martinin tappamaksi. Suolinna hävitettiin taistelussa täydellisesti. Roima, Rumpeli ja Pauli lähtivät entisten orjien kanssa Päivälaaksoon, mutta soturi Martin lähti vaeltamaan yksin Ruusan muisto sydämessään.


title: Brittiläinen 8. armeija

text: Brittiläinen 8. armeija oli brittiarmeijan yhtymä toisessa maailmansodassa. Se osallistui taisteluihin Pohjois-Afrikassa ja Italiassa. Armeijan komentajana oli aina brittiupseeri vaikka sen joukot koostuivat brittiyksiköiden lisäksi useiden kansainyhteisön maiden (Australia, Intia, Kanada, Uusi-Seelanti, Etelä-Afrikka ja Rhodesia) sekä Vapaan Ranskan yksiköistä sekä puolalaisesta prikaatista.


title: Brittiläinen 8. armeija

text: Kahdeksas armeija muodostettiin Länsiaavikon joukoista Lähi-idän ryhmän alaisuuteen 9. syyskuuta 1941 ja sen komentajaksi tuli kenraaliluutnantti Alan Cunningham. Joukot jaettiin kahteen armeijakuntaan: XIII ja XXX armeijakuntaan. Brittiläinen X armeijakunta liitettiin 8. armeijaan kesäkuussa 1942. Muita 8. armeijassa olleita armeijakuntia olivat brittiläinen V armeijakunta, puolalainen II armeijakunta ja Kanadan I armeijakunta.


title: Brittiläinen 8. armeija

text: Armeijan ensimmäinen operaatio oli 18. marraskuuta 1941 alkanut operaatio Crusader. Cunninghamin tilalle komentajaksi vaihdettiin pian kenraalimajuri Neil Ritchie, joka yleni samalla kenraaliluutnantiksi. Ritchie ei myöskään onnistunut pysäyttämään Rommelin hyökkäystä, joten brittien Lähi-idän ylipäällikkö, kenraali Claude Auchinleck vapautti hänet komentajan tehtävästä ja otti armeijan suoraan komentoonsa.


title: Brittiläinen 8. armeija

text: Auchinleck onnistui pysäyttämään saksalais-italialaisten joukkojen etenemisen El Alameinin ensimmäisessä taistelussa, mutta aiemmat tappiot olivat saattaneet hänet epäsuosioon, joten hänet korvasi Lähi-idän ylipäällikkönä kenraali Harold Alexander ja 8. armeijan komentaksi määrättiin kenraaliluutnantti William Gott, joka kuitenkin sai surmansa ennen kuin ehti ottaa komentajuuden vastaan.


title: Brittiläinen 8. armeija

text: Kahdeksannen armeijan komentajaksi määrättiin kenraaliluutnantti Bernard Montgomery, jonka johdolla 8. armeija mursi akselivaltojen joukkojen linjat El Alamenin toisessa taistelussa. Kahdeksas armeija seurasi vetäytyviä vihollisjoukkoja yrittäen motittaa niitä aina Tunisiaan saakka, jossa akselivaltojen Pohjois-Afrikan joukot antautuivat toukokuussa 1943.


title: Brittiläinen 8. armeija

text: Kahdeksas armeija osallistui maihinnousuihin Sisiliaan ja Italiaan. 24. joulukuuta 1943 kenraali Montgomery sai siirron valmistelemaan Normandian maihinnousua. Myös 8. armeijan yksiköitä, kuten XXX armeijakunta, siirrettiin Englantiin. Armeijan uudeksi komentajaksi nimitettiin kenraaliluutnantti Oliver Leese.


title: Brittiläinen 8. armeija

text: Italiassa 8. armeija eteni Adrianmeren puolta, mutta alkuvuodesta 1944 se keskitettiin hyökkäyksen pysähdyttyä Apenniinien länsipuolelle, jossa armeija osallistui Monte Cassinon taisteluun. Läpimurto johti Rooman valtaukseen, jonka jälkeen 8. armeija siirrettiin takaisin Adrianmeren rannikolle. Saksalaiset joukot tekivät ankaraa vastarintaa, eikä armeija kyennyt murtautumaan Pojoen laaksoon ennen talven tuloa. Lokakuussa Leese sai siirron Kaakkois-Aasian esikuntaan ja kenraaliluutnantti Richard McCreery tuli hänen tilalleen.


title: Brittiläinen 8. armeija

text: Keväällä 1945 8. armeija jatkoi hyökkäystään ja onnistui motittamaan ja tuhoamaan suuren osan saksalaisesta armeijaryhmä C:stä huhtikuussa, minkä jälkeen 8. armeija eteni ripeästi Koillis-Italiasta Itävaltaan. Kahdeksas armeija onnistui miehittämään Triesten kaupungin 2. toukokuuta 1945 juuri ennen Titon joukkoja.


title: Uimaopetus

text: Uimaopetus tarkoittaa opetusta, jonka tavoitteena on opettaa riittävä uimataito. Pohjoismaissa käytettävän uimataidon määritelmän mukaan uimataitoinen on henkilö, joka syvään veteen pudottuaan ja noustuaan pinnalle pystyy uimaan yhtäjaksoisesti 200 metriä, josta vähintään 50 metriä on uitava selällään.


title: Uimaopetus

text: Suomessa uimaopettajia kouluttaa Suomen Uimaopetus- ja Hengenpelastusliitto ry.


title: Uimaopetus

text: Suomessa uimaopetusta järjestetään lähes kaikenikäisille. Suosituimpia lasten kursseja ovat vauvauinnit ja uimakoulut. Aikuisille on eri uintilajien tekniikkakursseja sekä myös alkeisuimaopetusta.


title: Uimaopetus

text: Uimaopetus on kirjattu Perusopetuksen opetussuunnitelman perusteisiin: 1–2 -luokilla vesiliikunta ja uinti kuuluvat liikunnanopetukseen. 3.–6. vuosiluokkien liikunnan opetuksen tavoitteena on opettaa uimataito, jotta oppilas pystyy liikkumaan vedessä ja pelastautumaan vedestä. Hyvän arvosanan (8) kriteeri on, että oppilas on perusuimataitoinen (Osaa uida 50 metriä kahta uintitapaa käyttäen ja sukeltaa 5 metriä pinnan alla). Kuudesluokkalaisista kolme neljästä oppii Suomessa riittävän uimataidon. Uimataidottomuutta selittäviä tekijöitä on, että kunnassa ei ole uimahallia tai että opetussuunnitelman perusteiden mukaista opetusta ei järjestetä. Euroopan ihmisoikeustuomioistuin ei pitänyt uskonnonvapauden loukkaamisena sitä, että Sveitsissä kaksi isää sai sakot estettyään tyttäriään osallistumasta koulun uimaopetukseen, jossa oli samassa ryhmässä myös poikia.


title: Uimaopetus

text: Hukkuminen on merkittävä kuolinsyy kehitysmaissa. WHO pitää lasten uimaopetusta tärkeänä hukkumisia ehkäisevänä strategiana. Pohjoismaissa hukkumisia selittävät alkoholinkäyttö, ikä, (mies-)sukupuoli, sairaus, riskikäyttäytyminen sekä puutteellinen uimataito.Viimeksimainittuun voi vaikuttaa uimaopetuksella. Vesi elementtinä on sopiva myös henkilöille, jotka eivät voi harrastaa iskutusta sisältävää liikuntaa.


title: Metsäsuunnitelma

text:
Metsäsuunnitelma on yksityisen metsänomistajan tai yhteisön metsistä
laadittu puuston hoitosuunnitelma. Metsäsuunnitelma laaditaan yleensä 10 vuoden
talouskaudeksi. Metsäsuunnitelmasta selviää talouskaudelle ehdotetut hakkuut ja metsänhoitotyöt.
Arvio metsän kokonaispuuston että kuviokohtaisen puuston määrästä ja laadusta sekä
arviot metsätalouden tuloista ja menoista. Metsäsuunnitelma pyrkii ohjaamaan metsänomistajaa hyvään ja taloudellisesti kannattavaan metsänhoitoon. Metsäsuunnitelmia laativat esimerkiksi metsäkeskukset, metsänhoitoyhdistykset ja yksityiset metsäpalveluyritykset, kuten UPM.


title: Izjum

text: Izjum () on kaupunki Harkovan alueella Ukrainassa. Se sijaitsee Donets-joen varrella 120 km Harkovasta kaakkoon. Vuonna 2013 kaupungissa oli 51 500 asukasta. Kaupunki mainitaan ensimmäista kertaa lähteissä vuonna 1571 ja kaupunkioikeudet sillä on ollut vuodesta 1639. Kaupungissa on tiilitehdas, panimo ja optiikan alan tuotantolaitoksia.


title: Izjum

text: Ranskasta Kiovan ja Harkovan kautta saapuvaa eurooppatie kulkee Izjumin kaupungin läpi (osana Ukrainan valtatietä M03), jatkaakseen idässä Luhanskin kautta Venäjälle (kohti Volgogradia) ja edelleen Kazakstaniin. Kaupungin läpi kulkee myös Harkovasta kaakkoon kohti Krasnyi Lymanin risteysasemaa johtava Ukrainan rautateiden rataosuus.


title: Izjum

text: Vuoden 2013 alussa Ukraina solmi Koillis-Ukrainan Dneprin-Donetskin altaan liuskekaasukentän erään osan, eli Juzovskan esiintymän osalta 50-vuotisen tuotanto-osuussopimuksen Shell-yhtiön kanssa. Juzovskan esiintymän ydinalueet osuvat juuri Harkovan alueen Izjumin ja Donetskin alueen Slovjanskin seudulle.


title: Monegassi

text: Monegassi ("Munegascu") on Monacossa puhuttu liguurin kielen muoto. Sitä puhuu noin 5 100 pääasiassa Monacon vanhempaan väestöön kuuluvaa ihmistä, eli noin 17 prosenttia monacolaisista.


title: Monegassi

text: Monegassin oikeinkirjoitus perustuu italian kieleen seuraavin poikkeuksin:Monegassia opetetaan Monacon kouluissa, ja sitä käytetään Monacon vanhankaupungin katukylteissä. Monegassiksi on myös kirjoitettu sanakirjoja, runoja ja muita julkaisuja.


title: Pappilan ponitytöt

text: Pappilan ponitytöt on Marvi ja Merja Jalon kirjoittama nuortenkirjasarja. Kirjojen päähenkilöitä ovat sisarukset Assi ja Inka Meriläinen. Tyttöjen isä on kirkkoherra, joten perhe asuu pappilassa. Tytöillä on omat risteytysponit, Kazimir ja Nabor, jotka asuvat Kaarron Ravitallilla. Tallia pitää tyttöjen kaverin, Peten, isä. Kirjoissa Assi, Inka ja Pete joutuvat erilaisiin seikkailuihin.


title: Pappilan ponitytöt

text: Sarjassa on värikkäitä hahmoja. Sivuroolissa on ikäneitosisaruspari (Mourulat), jotka jaksavat hoidella isänsä hautaa ja riidellä naapurinsa Piiraisen ja Piiraisen (Piirakan, joksi Mourulat häntä kutsuvat) koirien kanssa. Kirjasarjan parasta antia onkin tämä sisarusten keskinäinen humoristinen torailu ja sanailu. Sarjan ensimmäinen osa on tylsä. Siinä käsitellään eläinrääkkäykseen liittyviä teemoja liian rajusti. Sen sijaan jatko-osat ovat paikoitellen humoristisia ja hauskoja.


title: Pappilan ponitytöt

text: Sarjassa on ilmestynyt 12 kirjaa. Sopimusta jatko-osista ei ole Kustannusosakeyhtiö Tammen kanssa tehty (vuonna 2005), joten sarjaan ei ainakaan tiettävästi ole tulossa jatkoa.


title: Pappilan ponitytöt

text: Kaikki kirjat ovat Tammen kustantamia.


title: Alastomuus

text: Alastomuus on tila, jossa ihminen ei peitä itseään pitämällä vaatteita. Monet katsovat alastomuuden häpeälliseksi tai ainakin yksityiseksi asiaksi, jota eivät suvaitse julkisilla paikoilla. Jotkut ihmiset taas eivät pidä alastomuutta pahana vaan vapauttavana. Jälkimmäistä kutsutaan nudismiksi.


title: Alastomuus

text: Monet ihmiset saavat mielihyvää alastomien tai vain vähän verhottujen vartalojen katselemisesta. Tällaisten vartaloiden katseleminen on seksuaalisesti kiihottavaa, ja alaston ihmisvartalo on ollut suorastaan klassinen aihe esimerkiksi kuvataiteessa. Modernina aikana mainonta on valjastanut vähäpukeiset mallit palvelemaan myynninedistämistä.


title: Alastomuus

text: Länsimaissa, varsinkin Yhdysvalloissa, alastomuus on tabu. Suomessa on hyväksyttävää pikkulasten esiintyä alastomana yleisellä uimarannalla. Aikuisten alastomuutta ei yleensä hyväksytä julkisella paikalla.


title: Alastomuus

text: On edelleen olemassa pieniä kulttuureita, joissa alastomuus on arkipäiväistä. Saunasta pulahdetaan usein vilvoittelemaan järveen alasti ja talvisin kieriskellään alasti lumessa. Suomessakin sekasaunassa kuitenkin käytetään toisinaan uimapukua tai pyyhettä verhoutumiseen.


title: Alastomuus

text: Alastomuus-käsitteen merkitys vaihtelee alueittain. Niillä seuduilla, joissa alastomuudella tarkoitetaan myös vähäpukeisuutta, vaatteettomasta käytetään usein muuta sanaa. Esimerkiksi Lappeenrannan seudulla jälkimmäisessä tilanteessa on sanottu henkilön olevan nahkasillaan.


title: Alastomuus

text: Kulttuurin kannalta merkittävä viittaus alastomuuteen Raamatussa on kohta, jossa ihmiskunnan esivanhemmat Aadam ja Eeva elävät ensin alastomina Eedenin puutarhassa, mutta syntiinlankeemuksen jälkeen häpeävät alastomuuttaan.


title: Uimaopettaja

text: Uimaopettaja on vähintään 18 vuotta täyttänyt, asianmukaisen koulutuksen saanut, pätevä, ammatti- ja vesipelastustaitoinen henkilö, joka on koulutettu opettamaan eri ikäisille ihmisille uimataitoa ja sitä kautta uimaan.


title: Uimaopettaja

text: Suomessa Suomen Uimaopetus- ja Hengenpelastusliitto ry eli SUH vastaa pätevien uimaopettajien kouluttamisesta, uinnin oppisisällön kehittämisestä, oppimateriaalin luomisesta ja tuottamisesta. Liiton tehtävänä on myös uimaopetustoiminnan kaikinpuolinen kehittäminen ja edistäminen valtakunnallisella tasolla.


title: Uimaopettaja

text: (koulutusuudistuksen myötä poistunut SUH:n kurssivalikoimasta 2007)


title: Uimaopettaja

text: Uimaopettajan jatkokurssilla kouluttaudutaan uimaopettajan ammattiin. Kurssi on tarkoitettu uimaopettajan peruskurssin käyneille. Kurssilla syvennetään peruskurssilla saatuja tietoja ja taitoja mm. uintitekniikoiden opettamisessa ja hengenpelastuksessa. Kurssilla tutustutaan myös aikuisten uinninopetukseen ja uimahallin henkilökunnan työtehtäviin sekä uimahllin turvajärjestelyihin.


title: Uimaopettaja

text: SUH edellyttää uinninvalvojilta ja uimakoulujen vastaavilta opettajilta tätä kurssia peruskoulutuksena.


title: Uimaopettaja

text: Kurssin aikana suoritetaan uinninvalvojan testiuinti, joka on yksi edellytyksistä kurssin hyväksyttyyn suorittamiseen.


title: Uimaopettaja

text:
(Ei sisälly nykymuotoiseen uimaopettajakurssin sisältöön)
Pelastushyppy + 25 m pelastusuinti ja 10 m pituussukellus uinnista + 15 m vapaa valintainen uintiyyli. Päätyseinään kosketuksen jälkeen kolme peräkkäistä syvyyssukellusta 4 metristä, joista kahdella ensimmäisellä nostetaan esine pohjasta ja kolmannella sukelluksella Helly -nukke ylös (4 m allas) / 6 peräkkäistä sukellusta kahdesta metristä, kuudentena Helly-nukke. Seuraavana 50 m samankokoisen pelastettavan kuljetusuinti/Helly-nuken kuljetus.


title: Uimaopettaja

text: Aikaa testin hyväksyttyyn suoritukseen on 3 minuuttia ja 40 sekuntia, aika on sama olipa testin suorittaja mies tai nainen. Uimalasien käyttö testissä on kielletty.


title: Uimaopettaja

text: Uimaopetustoiminnan käytännön toteuttajina ovat Suomessa kunnat, jotka järjestävät opetuksen kannalta tarkoituksenmukaiset olosuhteet kuntoon - liikuntalaki velvoittaa kunnat siihen - ja palkkaavat vain koulutettuja uimaopettajia hoitamaan tätä tehtävää SUH:n suositusten mukaisesti.


title: Uimaopettaja

text: Koululaitos on Suomessa ratkaisevassa asemassa koululaisten uimataidon kehittämisessä. Oleellisen tärkeää koko toiminnan kannalta on ollut se, että 1970 -luvulla vähitellen kehittyi kokonaan uusi ammattikunta - päätoimiset koulujen uimaopettajat. Nämä uimaopettajat ovat yleensä joko kunnan liikunta- tai koulutoimen palkkaamia vakituisia työntekijöitä.


title: Eduard von Hartmann

text: Karl Robert Eduard von Hartmann (23. helmikuuta 1842 – 5. kesäkuuta 1906) oli saksalainen filosofi. Hän syntyi Berliinissä ja hän kouluttautui sotilaalliselle uralle. Koulutuksen päätyttyä hän liittyi tykistöön, mutta joutui eroamaan vuonna 1865 polviongelman johdosta.


title: Eduard von Hartmann

text: Eduard von Hartmann epäröi musiikillisen ja filosofisen uran välillä, mutta kuitenkin päätyi jälkimmäiseen. Hänen sukulaisensa, säveltäjä Thomas de Hartmann (s. 1885), johon Eduard von Hartmannin työ vaikutti, yhdisti elämäntyössään nämä molemmat puolet. Thomas de Hartmann tunnetaan sävellysyhteistyöstä armenialais-venäläisen mystikon, G. I. Gurdjieffin kanssa.


title: Kädestä ennustaminen

text: Kädestä ennustaminen (kädestä katsominen, kiromantia tai palmistria) tarkoittaa ennustamista käden ominaisuuksien perusteella. Kädestä ennustamista on harrastettu erilaisin muunnelmin kaikkialla maailmassa.


title: Kädestä ennustaminen

text: Elämänviiva on termi, jolla tarkoitetaan kämmenessä olevista pitkistä rypyistä lähinnä peukaloa olevaa. Elämänviiva on yksi käden neljästä suuresta viivasta, joista tärkeimmät ovat elämän viivan lisäksi sydämen viiva ja pään viiva, joista väitteiden mukaan voidaan tulkita se, ajatteleeko ihminen järjellään vai luottaako tunteisiinsa. Lisäksi neljäs viiva, eli kohtalon viiva on myös tärkeä. Jos se on ihmisellä vahvin, hänen sanotaan elävän työnsä vuoksi.


title: Kädestä ennustaminen

text: Elämänviivan uskotaan osoittavan henkilön elinvoimaa, fyysistä kuntoa ja yleistä tilannetta, sekä pystyvän kertomaan ennalta suuret elämänmuutokset. Sen on uskottu voivan kertoa ihmisen eliniän pituuden ja myös risteävien ihmiskohtaloiden lukumäärän, mutta nykyaikaiset kädestäennustajat eivät yleisesti usko, että ihmisen elinaika riippuu hänen elämänviivan pituudestaan.


title: Kädestä ennustaminen

text: Mikäli ihmisen elämänviiva on pisin neljästä suuresta viivasta, ajattelee hän ennustamisen periaatteiden mukaan enimmäkseen kaikkea, joka liittyy ihmisen fyysiseen itseen ja on etusijalla. Ihminen elää vahvalla fyysisellä lihasenergialla.


title: Karatšev

text: Karatšev (, ) on vuonna 1146 perustettu kaupunki ja Karatševin piirin keskus Brjanskin alueen itäosassa Venäjällä. Vuonna 2010 kaupungin asukasluku oli 19 715 ja koko piirin 36 036 henkeä.


title: Karatšev

text: Keskiajalla se oli pienen ruhtinaskunnan pääkaupunki, joka kuitenkin muutti Peremyšliin. Suurin osa kaupungin vanhasta arkkitehtuurista tuhoutui toisen maailmansodan aikana.


title: Juvan kirkko

text: Juvan kirkko on evankelis-luterilaisen kirkon kirkkorakennus Juvalla. Kirkon suunnittelivat Yleisten rakennusten intendentinkonttorin arkkitehdit Ernst Lohrmann ja Carl Albert Edelfelt. Kirkon rakentaminen alkoi 1856 ja kirkko valmistui 1863.


title: Juvan kirkko

text: Juvan kirkko on graniitista rakennettu länsitornillinen pitkäkirkko. Kirkon itäpäässä on tiilistä muurattu sakasti, ja kirkkosalin pitkillä sivuilla on katonharjaa matalammat sakarat. Kirkon harjakatto on nykyisin katettu kuparipellillä. Kahdessa kerroksessa olevien ikkunoiden välissä on lehterit. Kirkossa on noin 1500 istumapaikkaa. Kirkkosalin jakaa kolmeen laivaan kaksi puupilarien riviä.


title: Juvan kirkko

text: Kirkkotornin tiilistä muuratussa kellohuoneessa on kaksi kelloa, jotka on valettu 1738 ja 1772. Kirkossa on tehty kaksi suurempaa peruskorjausta: näistä vuonna 1938 toteutettu korjaus tehtiin arkkitehti Martti Välikankaan suunnitelmien mukaan ja vuosien 1984–1985 korjauksen pääsuunnittelija oli arkkitehti Mikko Pulkkinen arkkitehtitoimisto Laiho, Pulkkinen & Raunio:sta.


title: Juvan kirkko

text: Kirkon sankarihautausmaan muistomerkki on kuvanveistäjä Ilmari Wirkkalan suunnittelema teos, jonka muodostavat graniittinen kaariportti ja sen veistokset. Veistokset ovat Tapio Wirkkalan suunnittelemat. Muistomerkki on paljastettu vuonna 1955.


title: Juvan kirkko

text: Kirkon alttaritaulun ”Jeesus siunaa lapsia” on maalannut Alexandra Frosterus-Såltin vuonna 1889.. Taulun kirkkoon lahjoittivat Porvoon hiippakunnan piispa Carl Henrik Alopaeus ja hänen vaimonsa Ida.


title: Juvan kirkko

text: Kirkon kuorin sivuseinillä on kaksi maalausta, jotka Koikkalan kartanon isäntä Karl Lilliesköld puolisoineen lahjoitti vuonna 1706 kirkkoon, joka tuhoutui vuonna 1727. Toinen maalaus esittää ristiinnaulittua Kristusta, jonka ristin juurella seisovat Jeesuksen äiti Maria ja opetuslapsi Johannes. Toinen maalaus esittää ehtollisen asettamista. Näiden taulujen tekijä on tuntematon.


title: Juvan kirkko

text: Juvan kirkon nykyiset lehteriurut ovat saksalaiset Paschen Kiel Orgelbau -urkurakentamon valmistamat vuodelta 2003. Tyyliltään ranskalais-romanttisissa uruissa on 38 äänikertaa. Urkujen julkisivun puuosat ovat kirkon ensimmäisistä uruista, jotka rakensi Bror Axel Thule vuonna 1875. Kirkon kuoriurut on rakentanut urkurakentamo Tuomi 1985.


title: Juvan kirkko

text: Uuden kirkon rakentamisesta päätettiin vuonna 1840 perustamalla pitäjänkokouksessa rakennusrahasto ja asettamalla rakennuskomitea, jonka johtoon tuli Juvan silloinen kirkkoherra Carl Gustaf Nykopp. Kirkon paikaksi päätettiin vuonna 1841 pitäjänkokouksessa Pappilan Ylämäki, muitakin ehdotuksia oli. Senaatti vahvisti valinnan 1. maaliskuuta 1847. Perusteena rakennuspaikalle oli kivien edullinen saatavuus ja lyhyt kuljetusmatka. Pitäjänkokouksessa lokakuussa 1847 keskusteltiin vielä kirkon muodosta ja samalla päätettiin tutustua Ylämäellä tarkemmin perustusolosuhteisiin ja kokeilla käytännössä kivien lohkomista. Lohkomista kokeiltiin seuraavana vuonna ja todettiin, että se olikin ennalta arvattua vaikeampaa, kivi ei lohjennut sillä tavoin kuin olisi ollut suotavaa. Vuoden 1850 lokakuussa pidetyssä pitäjänkokouksessa todettiin kivestä rakentamisen tulevan kalliiksi suurten lohkomiskustannusten takia ja sopivien kivien tuominen kauempaa nostaisi myös kustannuksia. Jos rakennuspaikka säilytettäisiin, edullisemmaksi tulisi tehdä kirkko tiilestä. Uuden kirkon suunnittelu ja rakentajan valinta jatkuivat, rakennuspaikasta tuli lopullinen selvyys vuonna 1853 helmikuussa: keisari oli antanut päätöksen, että kirkko rakennetaan Pappilan Kirkkokankaalle.


title: Juvan kirkko

text: Suomessa oli mieluusti rakennettu kirkot puusta, koska rakennusmateriaalin saaminen ei tuottanut ongelmaa ja melkein jokaisen talonpojan katsotiin hallitsevan hirsirakentamisen teoriassa ja käytännössä. Puukirkon rakennusaika oli lyhyempi kuin kivikirkon eikä kustannuksia lisääviä kivi- ja muurausalan ammattimiehiä tarvinnut tuottaa muualta, vaan rakentaminen toteutui ”oman” väen turvin. Julkiset rakennukset oli kuitenkin 1800-luvun alkupuolen määräysten mukaan rakennettava kivestä tai tiilestä ja puukirkkoajatuksesta oli Juvallakin luovuttava.


title: Juvan kirkko

text: Pitäjänkokouksessa maaliskuussa 1847 päätettiin alustavasti teettää kustannusarviot molemmille rakennusmateriaalivaihtoehdoille, harmaakivelle ja punatiilelle. Kirkon muodosta päätettiin aluksi vain, että kellotornin tulisi olla kirkon yhteydessä eikä erillisenä. Kesäkuussa 1847 pidetyssä pitäjänkokouksessa keskusteltiin kirkon muodosta. Viistettynurkkaisen ristikirkon hyvinä puolina pidettiin ulkonäköä ja saarnan kuulumista hyvin joko puolelle kirkkoa. Pitkäkirkon kannattajat pitivät ristikirkkoa pimeänä ja käyttivät esimerkkeinä Kuopioon rakennettua ristikirkkoa ja Leppävirran pitkäkirkkoa. Nykoppin jälkeen vuonna 1847 kirkkoherraksi tullut Magnus Erik Alopaeus kääntyi Yleisten rakennusten intendentinkonttorin puoleen ja kysyi neuvoa. Konttorin päälliköltä Ernst Lohrmannilta tuli syyskuussa 1847 vastauskirje, jossa hän kertoi risti- ja pitkäkirkon rakennuskustannusten olevan lähestulkoon samat. Lohrman piti lehterein varustettua pitkäkirkkoa parempana vaihtoehtona, kun otettiin huomioon seurakunnan koko. Lisäksi hän kertoi, että kivikirkon ylläpitokustannukset olisivat aikaa myöten halvemmat kuin tiilikirkon. Kivikirkon rakentamista puolsi myös rakennusmateriaalin helppo saatavuus - tuossa vaiheessa kirkkoa oltiin vielä rakentamassa Ylämäelle.


title: Juvan kirkko

text: Helmikuussa 1851 pidetyssä pitäjänkokouksessa todettiin lopullinen toivomuslista arkkitehdille suunnittelun pohjaksi. Kirkon tuli olla harmaakivinen, suorakaiteen muotoinen ja siinä tuli olla lehterit, takalehterin tuli olla riittävän suuri uruille. Perusmuuri saisi olla lohkokivistä ja ulkopinnaltaan tasoittamaton, mutta seinät rapattaisiin valkeiksi molemmin puolin. Sakaristo tulisi muurata tiilestä. Ikkunoita tulisi olla niin paljon, että valoa riittäisi sekä kirkkosaliin että lehtereille. Kirkkon tulisi sopia 3 000 henkilöä. Arkkitehdin päätäntävaltaan jäisi tornin korkeus ja muutamia muita yksityiskohtia. Lohrmannin suunnitelmat saapuivat arvioitavaksi marraskuussa 1851, niihin oli tehty muutamia muutoksia esitettuihin toiveisiin nähden. Kirkko voitaisiin kattaa puupaanuilla teräslevyjen sijaan ja kirkon kivipylväät oli korvattu puisilla. Pitäjänkokous järjestettiin vielä samassa kuussa ja suunnitelmat hyväksyttiin. Helmi- ja maaliskuussa 1852 pidetyissä pitäjänkokouksissa rakennuttamisasia käsiteltiin ja päätettiin antaa kirkon rakentaminen urakoitsijalle. Urakkahuutokaupasta ja urakkasopimuksen ehdoista päätettiin maaliskuussa 1853 ja huutokauppa järjestettiin kesäkuussa 1853. Ensimmäinen huutokauppa ei tuottanut kustannusarvion mukaista tulosta, mutta uudella yrityksellä urakoitsijaksi saatiin Vehmaan kartanon omistaja luutnantti Georg Grotenfelt 42 800 hopearuplan hinnalla.


title: Juvan kirkko

text: Kirkon rakennustyön valvojaksi tuli Intendentinkonttorin arkkitehti Carl Albert Edelfelt, joka myös suunnittelisi kirkon sisätilat ja laatisi työ- ja detaljisuunnitelmat koskien sekä kirkon ulko-että sisäpuolta. Kirkon rakentamiseen tuli vielä viivästys, kun kirkkoherra Alopaeus suunnitelmia tutkittuaan totesi kirkosta tulevan liian pieni. Alopaeus lähetti Intendentinkonttoriin kirjeen toukokuussa 1855. Lohrmann oli matkoilla ulkomailla, mutta kirjeeseen vastannut Edelfelt luonnosteli pidemmän ja leveämmän kirkon, johon tulisi pienet poikkisakarat kuten Leppävirran kirkossa. Lehtereiden portaat sijoitettiin sakaroihin. Lohrmann hyväksyi myös muutoksen, samoin pitäjänkokous, senaatti ja urakoitsija, joka sai urakkasummaansa 4 000 ruplan lisäyksen. Uusi urakkasopimus allekirjoitettiin 11 lokakuuta 1856. Kirkon perustukset saatiin valmiiksi lokakuussa 1857. Kirkon loppukatselmus pidettiin 6. elokuuta 1863. Kirkko todettiin kaikin puolin urakkasopimuksen, kustannusarvion ja suunnitelmien mukaan valmiiksi rakennetuksi. Ensimmäinen jumalanpalvelus uudessa kirkossa pidettiin 23. elokuuta 1863 ja kirkko vihittiin käyttöön 8. syyskuuta 1863. Kirkon vihki lääninrovasti Henrik von Pfaler.


title: Juvan kirkko

text: Juvan seurakunta on perustettu vuonna 1442. Seurakunnan perustamisasiakirjasta on pääteltävissä, että tuolloin Juvalla oli jo jonkilainen kappeli. Vuosien 1666 ja 1726 välisenä aikana seurakunnalla oli vanhalla hautausmaalla puukirkko, joka purettiin sen vaurioiduttua myrskyssä. Puetun tilalle valmistui uusi kirkko 1729. Kirkko oli tasavartinen ristikirkko. Kirkkoa korjattiin 1700-luvun loppuvuosista vuoteen 1814 saakka, jolloin sakasti uusittiin ja sakastin alle rakennettiin viinikellari, joka on yhä edelleen jäljellä Juvan vanhalla hautausmaalla. Suunnitelua laajennusta ei tehty. Jouluaamuna 1829 kirkossa syntyneessä pakokauhussa tallautui kuoliaaksi 15 nuorta naista ja tyttöä. Muitakin vastaavia tragedioita sattui, ja vuodesta 1830 lähtien kirkkojen ovet oli tehtävä ulosaukeaviksi. Kirkkoherra Nykopp ehtotti uuden kirkon rakentamista jo tammikuussa 1830. Uuden kirkon valmistuttua vanha kirkko purettiin vuonna 1870 ja lahjoitettiin Anttolan kappeliseurakunnalle Anttolan kirkoksi.


title: Keith Michell

text: Keith Michell (1. joulukuuta 1926 Adelaide, Etelä-Australia, Australia – 20. marraskuuta 2015 Lontoo, Yhdistynyt kuningaskunta) oli australialainen näyttelijä, joka teki paljon näyttelijän työtä Yhdysvalloissa.


title: Keith Michell

text: Michell tuli tunnetuksi sarjasta "Murhasta tuli totta", jossa hän näytteli Dennis Santonia. Hän meni naimisiin näyttelijä Jeanette Sterken kanssa vuonna 1956. Heidän lapsensa Paul Michell ja Helena Michell ovat näyttelijöitä kuten vanhempansakin.


title: Martin Erat

text: Martin Erat (s. 28. elokuuta 1981 Třebíč, Tšekkoslovakia) on tšekkiläinen jääkiekkohyökkääjä, joka edustaa HC Kometa Brnoa.


title: Martin Erat

text: Nashville Predators varasi Eratin vuonna varausvuorolla 191. Hän lähti kotimaastaan kesällä 1999 Pohjois-Amerikkaan, Kanadan juniorisarjoihin. Ennen paikkaa NHL:ssä Erat pelasi kaksi kautta WHL:ssä Saskatoon Bladesissa ja Red Deer Rebelsissä. Erat pelasi koko tulokaskautensa 2001–2002 Nashvillen pelaavassa kokoonpanossa tehden 80 ottelussa tehopisteet 9+24=33. Toisella kaudellaan 2002–2003 Erat matkasi NHL:n ja AHL:n välillä, ja teki AHL:n Milwaukee Admiralsissa 45 ottelussa tehopisteet 10+22 ja Nashvillessä 27 ottelussa pisteet 1+7.


title: Martin Erat

text: Kauden 2003–2004 Erat pelasi koko kauden taas Predatorsissa. Erat pelasi kaudella 76 ottelua tehden niissä tehot 16+33.


title: Martin Erat

text: Työsulkukaudeksi Erat siirtyi takaisin kotimaahansa Tšekin pääsarjaan, HC Zlínin joukkueeseen, jossa hän teki 48 ottelussa tehopisteet 20+23. Kaudesta 2005–2006 lähtien Erat pelasi Nashvillessä, kunnes siirtyi huhtikuussa 2013 kauden 2012–2013 siirtotakarajalla Washington Capitalsiin, joka sai pelaajakaupassa hänen lisäkseen hyökkääjä Michael Lattan. Predatorsiin siirtyi ensimmäisellä kierroksella varattu hyökkääjä Filip Forsberg. Erat oli Predatorsista lähtiessään seurahistorian toiseksi eniten otteluja pelannut sekä maaleja, syöttöpisteitä ja tehopisteitä tehnyt pelaaja David Legwandin jälkeen. Hän pelasi joukkueessa 723 runkosarja- ja 46 pudotuspeliottelua ja teki runkosarjassa 481 tehopistettä, 163 maalia ja 318 syöttöpistettä, ja pudotuspeleissä 23 tehopistettä, kahdeksan maalia ja 15 syöttöpistettä.


title: Martin Erat

text: Erat edusti Tšekkiä maajoukkuetason arvoturnauksessa ensimmäistä kertaa Torinon olympialaisissa 2006. Erat pelasi samana vuonna myös Latvian MM-kisoissa.


title: Utsjoen kirkko

text: Utsjoen kirkko on kirkko Utsjoella pohjoisessa Lapissa. Se on Suomen ja Euroopan unionin pohjoisin kirkko. Kirkon suunnitteli Ernst Lohrmann intendentinkonttorissa ja se rakennettiin harmaakivestä vuosina 1850–1853. Kirkko on pieni, istumapaikkoja on 230 ja pinta-ala on 170 neliömetriä. Kirkko on muodoltaan pitkäkirkko, torni on sen itäpäässä ja länsipäässä on kirkkosalia matalampi tasakattoinen sakaristo.


title: Utsjoen kirkko

text: Alttaritaulun "Ylösnousemus" (270 × 140 cm öljymaalaus kankaalle) maalasi Aukusti Koivisto vuonna 1924. Aiemmin alttariseinällä oli ollut vain puinen kullattu risti.


title: Utsjoen kirkko

text: Utsjoen kirkko sijaitsee valtatien 4 varrella noin kuusi kilometriä Utsjoen kirkonkylän eteläpuolella. Pidemmän matkan takaa kirkkoon saapuneet ihmiset ovat yöpyneet kirkon lähistöllä olevissa kirkkotuvissa. Utsjoen kirkkotuvat on entisöity perustusten pohjalta, vanhimmat ovat 1700-luvulta ja suurin osa 1800-luvulta. Kirkkotupia on yhteensä 14 ja lisäksi on yksi entisöity kammi.


title: Utsjoen kirkko

text: Yhdessä viereisen Utsjoen pappilan kanssa Utsjoen kirkko ja Utsjoen kirkkotuvat ovat osa Museoviraston vuonna 2009 valtakunnallisesti merkittäväksi rakennetuksi kulttuuriympäristöksi määrittelemää Utsjoen kirkkomaisemaa.


title: Schandmaul

text: Schandmaul on saksalainen folk rock -yhtye, joka perustettiin kesällä 1998. Yhtyeen kappaleiden sanoitukset ovat saksaksi. Monissa kappaleissa käytetään keskiaikaisen tunnelman luomiseksi vanhoja soittimia, kuten skalmeijaa ja säkkipilliä.


title: Carlito (showpainija)

text: Carly Colón Jr. (s. 21. helmikuuta 1979), kehänimeltään Carlito, on Puerto Ricosta kotoisin oleva showpainija, joka asuu nykyään Miamissa Floridassa. Carliton koulutti hänen oma isänsä, entinen painija Carlos Colon Sr. Carlito debytoi kehässä vuonna 2000. Hänen lopetusliikkeensä on backstabber.


title: Need for Speed: Underground 2

text: Need for Speed: Underground 2 (Lyhennettynä NFSU2) on Electronic Artsin kehittämä ajopeli, joka julkaistiin marraskuussa 2004. Se on "in" jatko-osa ja osa "Need for Speed" -pelisarjaa. Peli julkaistiin Nintendo GameCubelle, PlayStation 2:lle, Xboxille, Nintendo DS:lle, Game Boy Advancelle ja Microsoft Windowsille. PlayStation Portablelle peli julkaistiin nimellä "Need for Speed: Underground Rivals".


title: Need for Speed: Underground 2

text: "Underground 2" on edeltäjänsä tapaan laittomiin katukisoihin sekä autojen virittämiseen keskittyvä arcadepeli. Uusi osa tuo mukanaan mm. katumaasturit, uusia kisamuotoja ja lisää viritysosia.


title: Need for Speed: Underground 2

text: "Underground 2" on edeltäjänsä tapaan laittomiin katukisoihin sekä autojen virittämiseen keskittyvä arcadepeli. ”Arcade” viittaa autojen ajettavuuteen, joka ei simulaatiopelien tapaan pyri realismiin. Pelaajan tulee virittää autoaan voittaakseen uusia kisoja sekä saadakseen autonsa DVD-levyjen sekä autolehtien kanteen. Läpäistyään tarpeeksi kisoja pelaaja saa avattua uusia alueita pelimaailmasta.


title: Need for Speed: Underground 2

text: "Underground 2:ssa" pelaaja voi ostaa autoja kaupasta ja tämän jälkeen virittää niiden tehoa, ulkonäköä ja osia. Suurin osa 31 autoista on japanilaisvalmisteisia, mutta pelissä on myös Yhdysvalloissa ja Euroopassa valmistettuja autoja. Muista sarjan peleistä poiketen "Underground 2:ssa" pelaaja voi myös ostaa katumaastureita. Niitä on yhteensä kolme ja niitä pystyy virittämään muiden autojen tapaan. Autojen suorityskykyä voi tarkkailla kolmen palkin avulla: ”acceleration” (kiihtyvyys) kertoo kuinka nopeasti auto kiihtyy, ”top speed” (huippunopeus) kertoo auton huippunopeuden ja ”handling” (ohjattavuus) kertoo kuinka helposti auto pysyy hallussa. Erilaiset virityspaketit vaikuttavat eri alueisiin; esimerkiksi ilokaasujärjestelmän asentaminen parantaa auton kiihtyvyyttä ja renkaiden vaihtaminen parempiin auton ohjattavuutta. Kuten edellisessäkin osassa, pelissä autot eivät voi hajota lainkaan (Drag-pelimuoto on erikseen). Asetuksista voi valita joko manuaalisen tai automaattisen vaihteiden vaihtamisen.


title: Need for Speed: Underground 2

text: Pelialue on kuvitteellinen Bayview-niminen kaupunki. Edeltäjästään poiketen pelialue on täysin vapaa, joskin osa alueista aukeaa vasta peliä pelatessa. "Undergroundin" tapaan pelissä on aina yö. Bayviewissä liikkumista varten pelaajalla on käytössään kartta ja GPS-paikannin. Kartalla näkyvät kaikki avoimet kilpailut, löydetyt kaupat ja kaduilla liikkuvat autot, jotka voi haastaa outrun-ajokisaan.


title: Need for Speed: Underground 2

text: Voittamalla vapaa-ajossa tapahtuvia outrun-haasteita pelaaja voi saada autoonsa uniikkeja suorituskykyä ja visuaalista luokitusta parantavia osia. Pelin aikana voi olla vaiheita, jolloin muita tuning-ajajia ei ole vapaa-ajossa. Se tarkoittaa, että haasteita on jo voitettu pelin sen hetkistä vaihetta kohden maksimimäärä. Jokaisen uuden kaupunginosan avauduttua tuning-ajajat ilmestyvät kaduille ja silloin on taas mahdollisuus saada uusi kutsu virityspajalta. Kun haasteita on voitettu tarpeeksi, SMS-järjestelmä toistaa viestin uniikkia osaa tarjoavalta hahmolta. Se näkyy tähti-tapahtumana kartalla. Siinä ajetaan aikaa vastaan vapaa-ajossa johonkin Bayview:n tuning-kauppaan. Aika-ajoa voi yrittää monta kertaa. Kun aika-ajo on voitettu pelaaja saa valita uniikin osansa. Ei-valitut osat eivät kuitenkaan tule myyntiin ja seuraavan mahdollisen aika-ajon jälkeen valikoima on eri. Valittavissa on eri kerroilla joko suorituskykyä parantavia tai visuaalista luokitusta nostavia osa.


title: Need for Speed: Underground 2

text: Pelaaja voi halutessaan asettaa GPS-paikantimen antamaan ohjeet johonkin kartalla näkyvistä kilpailuista tai kaupoista, jonka jälkeen peliruutuun ilmestyvä nuoli ohjaa pelaajalle oikean suunnan. Bayviewissä on useita erilaisia alueita. Pohjoisessa sijaitsee San Franciscon ja Beverly Hillsin tapainen vuoristo, jossa on suuria asuinrakennuksia sekä kapeita vuoristoteitä. Kaupungin keskustassa sijaitsee keskiluokkainen asuinalue sekä Las Vegas -tyyppinen hotelli- ja kasinoalue ja kaupungin eteläpäässä lentokenttä ja teollisuusalue.


title: Need for Speed: Underground 2

text: Underground 2:sa on joitakin suuria muutoksia edeltäjäänsä nähden. Underground 2:ssa on muun muassa alkuperäisestä Undergroundista poiketen avoin pelimaailma, joten pelaajan tulee ajaa itse eri kisoihin. Lisäksi pelistä poistettiin niin sanottu ”kuminauhatekoäly”, jonka takia vastustajat nopeuttivat vauhtiaan jäätyään pelaajasta tarpeeksi jälkeen ja vastaavasti hidastivat ollessaan pelaajan edellä.


title: Need for Speed: Underground 2

text: "Need for Speed: Underground 2:ssa" on yhteensä kuusi eri kisamuotoa, vapaa-ajon aikana käytössä oleva ”Outrun” sekä itse vapaa-ajo. Kisoja on pelissä yhteensä noin 150. ”Circuit” on ratakisa, jossa on tarkoituksena ajaa tietty ratakierros läpi ennalta määrätyn monta kertaa ja tulla maaliin ensimmäisenä. ”Sprint” on sprintti, jonka tarkoituksena on ajaa pisteestä A pisteeseen B mahdollisimman nopeasti. ”Drag” on kiihdytyskisa jossa on tarkoituksena ajaa mahdollisimman nopeasti suora reitti maaliin. Se on ainoa kisamuoto, jossa auto voi hajota. ”Drift” on driftauskisa, jossa on tarkoituksena driftata ja kerätä näin drift-pisteitä. ”Street X” on katurata, jossa on tarkoituksena ajaa kapeilla katuradoilla mahdollisimman nopeasti. Kisamuoto on ainoa Drift-kisatyypin lisäksi, jossa ei ole käytettävissä ilokaasua. ”Underground Racing Leaguen” (URL) tarkoituksena on ajaa suljetulla radalla ratakisojen tapaan kierroksia. Osa URL:sta on kaksi- tai kolmeosaisia, jolloin korkeimmat yhteispisteet kisoista saanut voittaa. ”Outrunit” ovat vapaa-ajossa ajettavia haastekisoja, jotka pelaaja voi aloittaa ”haastamalla” toisen kaupungissa liikkuvan tuning-auton. Kilpailun voittaa se, kumpi saa ensin kerättyä 300 metriä etumatkaa vastustajaansa.


title: Need for Speed: Underground 2

text: "Need for Speed: Underground 2" sisälsi internetissä pelattavan moninpelin Microsoft Windowsille, PlayStation 2:lle ja Xboxille. Moninpelissä oli mahdollista pelata muita pelaajia vastaan eri kisamuodoissa sekä vapaa-ajossa. Kisan järjestäjä pystyi valitsemaan muun muassa kisaradan, kilpailijoiden määrän (2-6) ja rajata kisassa käytettävät autot vain uramuodossa tehtyihin.


title: Need for Speed: Underground 2

text: EA sulki pelin moninpelimahdollisuuden Xboxilta sekä Windowsin demoversiolta elokuussa 2006, PlayStation 2:lta ja Windowsin täysversiolta marraskuussa 2007.


title: Need for Speed: Underground 2

text: "Undeground 2:n" juoni keskittyy aikaan "in" jälkeen. Juonta viedään eteenpäin erilaisilla sarjakuvatyyppisillä välikohtauksilla sekä pelaajalle lähetettävillä puhelinsoitoilla ja tekstiviesteillä.


title: Need for Speed: Underground 2

text: Prologi alkaa siitä, kun päähenkilö ajaa Nissan Skyline R34 -autoa Olympic Cityssä puoli vuotta ennen nykyhetkeä. Päähenkilö ottaa tämän jälkeen vastaan kisahaasteen pahaenteiseltä henkilöltä, joka tarjoaa pelaajalle paikkaa tämän jengissä, mutta ”ei hyväksy kieltävää vastausta”. Hän päättää ajaa kisan Samanthan (pelaajan ystävä Underground -pelistä) varoituksista huolimatta. Kesken kisan hänen eteensä ilmestyy kuitenkin musta Hummer H2 -katumaasturi joka tuhoaa hänen Skylinensa täysin. Hummerin kuljettaja soittaa hätäpuhelun ja ilmoittaa onnettomuudesta.


title: Need for Speed: Underground 2

text: Päähenkilö siirtyy nykyhetkeen ja on lentokoneessa matkalla Olympic Citystä Bayviewiin. Hänellä on istuimensa vieressä viesti Samanthalta, jossa tämä kertoo hänen ystävänsä Rachelin (Brooke Burke) auttavan pelaajan alkuun uudessa kaupungissa ja antaa pelaajalle Rachelin Nissan 350Z -auton avaimet. Hän saapuu Bayviewin lentokentälle ja saa ajaa muutaman kilpailun ennen kuin palauttaa auton takaisin Rachelille paikalliseen autokauppaan. Autokaupassa hän saa valita ensimmäisen autonsa. Auto on muiden pelin autojen tapaan ilmainen ja se perustellaan Nissan Skylinesta saaduilla vakuutusrahoilla.


title: Need for Speed: Underground 2

text: Tämän jälkeen päähenkilön pitää läpäistä ajotehtäviä saadakseen mainetta Bayviewissä ja löytääkseen Skylinensa tuhonneen henkilön. Hänen Skylinensa tuhonneeksi henkilöksi paljastuu Caleb-niminen mies. Voitettuaan useita kisoja päähenkilö pääsee Calebin "The Wraiths" -nimiseen katujengiin. Hän haastaa jengin jäsenet Underground Racing League -kisasarjaan (URL) ja saa puolelleen Calebin kakkosmiehen, Nikkin (ääninäyttelijänä Kelly Brook). Myöhemmin Rachel kertoo päähenkilölle, että Caleb on manipuloinut pelaajan sponsorisopimuksia tämän hyväksi. Päihitettyään kaikki jengin jäsenet Caleb haastaa pelaajan kisaan tämän Pontiac GTO:ta vastaan. Päähenkilö suostuu ja peli päättyy Calebin hävittyä kisan. Palkinnoksi hän saa käyttöönsä kaikki tuning-osat sekä autot.


title: Need for Speed: Underground 2

text: EA Black Box aloitti "Need for Speed: Underground 2:n" kehittelyn heinäkuussa 2003 reilun vuoden ennen pelin julkaisua. Peliin luotiin yli 200 kilometriä ajotietä, kun sarjan edellisessä osassa tietä oli vain n. 40 kilometrin verran. Kritiikistä huolimatta kehittäjät päättivät tehdä "Underground 2:sta" edeltäjänsä tapaan yöhön sijoittuvan pelin. Tuottaja Chuck Osieja perusteli tätä päätöstä sillä, että myös oikeat laittomat katukisat käydään yleensä öisin. Peliin lisättiin myös sääolosuhteiden vaihtuminen: eri kaupunginosiin voi satunnaisesti tulla vesisateita.


title: Need for Speed: Underground 2

text: Ennen pelin julkaisua EA järjesti avoimen kilpailun, jossa osallistujien tuli suunnitella ja piirtää oma tarrakuvio pelin autoihin. Kilpailun voittaneet kymmenen kuviota lisättiin pelin lopulliseen versioon.


title: Need for Speed: Underground 2

text: "Need for Speed: Underground 2:n" ääniraita koostuu 27 EA Traxin valitsemasta kappaleesta. Kappaleet on jaoteltu niin, että niistä osa soi vain valikoissa ja osa kisatilanteissa. Pelin tunnuslaulu on rock-yhtye The Doorsin ja rap-laulaja Snoop Doggin kappale ”Riders on the Storm”. Pelin soundtrackista julkaistiin 15. marraskuuta 2004 albumi nimellä "Need For Speed Underground 2: Original Soundtrack".


title: Need for Speed: Underground 2

text: "Underground 2:ta" myytiin yhteensä 9 miljoonaa kappaletta. Vastaanotto oli pääsääntöisesti myönteistä, mutta peliä myös arvosteltiin osittain voimakkaasti. Peli sai kehuja muun muassa uudesta avoimesta pelimaailmasta ja uusista virittelymahdollisuuksista. Suurimmat arvostelun kohteet olivat kisojen väliset pitkät ajomatkat, väritön ääninäyttely, kapea musiikkivalikoima ja liiallinen tuotesijoittelu.


title: Need for Speed: Underground 2

text: Multimediasivusto IGN:n toimittaja Douglass C. Perry kiitti pelin visuaalista ilmettä ja äänimaailmaa. Hän kuitenkin moitti sarjakuvien avulla etenevää juonta, pelin soundtrackia ja automallinnusta. Pelisivusto GameSpotin Jeff Gerstmann kehui "Underground 2:n" moninpeliä, grafiikkaa ja äänimaailmaa. Hän kuitenkin moitti pitkiä ajomatkoja kisojen välillä, tylsiä kisoja, autojen hajoamattomuutta, autojen pakkoviritystä rumilla osilla ja pelin soundtrackia. Hän esitti eniten kritiikkiä pelin tuotesijoittelua kohtaan: ruudussa koko pelin ajan näkyvä Cingularin logo ”ylitti rajan”. 1UP -sivuston pelikriitikko David Smith kehui erityisesti uutta Street X -pelimuotoa ja pelimaailman monipuolisuutta. Smith kuitenkin kritisoi pelin täysin merkityksettömiä tuunausmahdollisuuksia ja musiikkivalikoiman yksinkertaisuutta. Monien muiden pelikriitikoiden tapaan myös GameSpyn Ryan O’Donnell kritisoi pelin soundtrackia, mutta kehui grafiikoita.


title: Need for Speed: Underground 2

text: "Need for Speed: Underground 2" voitti GameStarin ja GamePron vuonna 2004 järjestämässä "GameStar/GamePro Leserpreis 2005" -tilaisuudessa sekä vuoden parhaan tietokone- että konsoliurheilupelin palkinnon.


title: Alan Wake

text: Alan Wake on suomalaisen Remedy Entertainmentin kehittämä toimintaseikkailulajityypin videopeli, jonka Microsoft Game Studios julkaisi vuonna 2010 Xbox 360 -pelikonsolille. Alkuvuodesta 2012 "Alan Wake" julkaistiin myös Microsoft Windowsille.


title: Alan Wake

text: "Alan Wake" sijoittuu kuvitteellisen Bright Fallsin pikkukaupunkiin Yhdysvaltain luoteisosassa. Pelin päähahmo, kirjailija Alan Wake, kärsii kirjoittamisvaikeuksista ja saapuu kaupunkiin lomailemaan yhdessä vaimonsa Alicen kanssa. Alicen kadottua Wake joutuu keskelle painajaismaisia tapahtumia, jotka perustuvat kirjaan, jota hän ei muista kirjoittaneensa. Peli on rakenteeltaan ja tarinankerronnaltaan televisiosarjamainen.


title: Alan Wake

text: Markkinointia varten Remedy tuotti kuusiosaisen minisarjan, jossa näyttelivät oikeat näyttelijät. Muutaman minuutin pituiset jaksot esitettiin internetissä ennen pelin julkaisua. "Alan Wake" sai kriitikoilta hyvän vastaanoton: erityisesti pelin miljöötä, tunnelmaa ja tarinaa kehuttiin onnistuneiksi. Pelin konsoliversio ei kuitenkaan myynyt tekijöidensä odotusten mukaisesti.


title: Alan Wake

text: Helmikuussa 2012 julkaistiin "Alan Wake’s American Nightmare" Xbox Live Arcade -palvelussa sekä Steam-palvelussa.


title: Alan Wake

text: Remedy ilmoitti vetävänsä "Alan Waken" myynnistä kaikilla alustoilla 15. toukokuuta 2017 pelissä käytettyjen musiikkikappaleiden lisenssien raukeamisen seurauksena. Lisensoinnista saatetaan neuvotella uudestaan tulevaisuudessa.


title: Alan Wake

text: "Alan Wake" on tarinavetoinen kolmannesta persoonasta kuvattu toimintaseikkailupeli, jossa on myös selviytymiskauhupelin elementtejä. Pelin kehittäjä Remedy kutsuu peliä ”psykologiseksi toimintatrilleriksi”. Tärkeä pelillinen elementti on valo, jonka avulla pelaaja voi puolustautua pimeydestä tulevia vihollisia vastaan. Yleisimpiä vihollisia ovat ”pimeyden” valtaan joutuneet ihmiset, joita kutsutaan ”Menetetyiksi” (engl. ”Taken”). Myös erilaiset esineet kuten puimakoneet voivat joutua kyseisen voiman valtaan. Ennen kuin vihollisia voi vahingoittaa aseilla, heistä täytyy karkottaa pimeys taskulampun tai muun valonlähteen, kuten soihdun tai sokaisukranaatin, avulla. Vihollisten hyökkäyksiltä voi myös puolustautua väistöliikkeellä, joka oikein ajoitettuna saa aikaan pelitilannetta hidastavan slow motion -efektin. Vihollisia voi myös yrittää paeta lähimpään valaistuun turvapaikkaan.


title: Alan Wake

text: Pelaaja etenee maailmassa lineaarisesti, ja ympäristön vapaa tutkiminen on rajoitettu melko pienelle alueelle. Toisinaan pelaaja voi käyttää autoa paikasta toiseen siirtymiseen. Tutkimisen myötä ympäristöstä voi löytää radioita, joista voi kuunnella pelin tarinaan liittyvää yöohjelmaa, ja televisioita, joista voi katsoa "Night Springs" -nimisen kauhutelevisiosarjan jaksoja. "Alan Wake" sisältää säämallinnuksen ja vaihtuvat vuorokaudenajat. Pelin tapahtumat sijoittuvat pääasiassa yöaikaan, mutta jokaisessa episodissa on myös päiväsaikaan sijoittuva rauhallisempi osuus, jonka aikana Alan Wake tutustuu ei-pelattaviin hahmoihin tai Bright Fallsiin.


title: Alan Wake

text: Pelistä on tehty rakenteeltaan ja tarinankerronnaltaan televisiosarjamainen. Tehtävärakenne jakautuu esittelyjaksoon ja kuuteen varsinaiseen ”jaksoon”. Jokainen jakso päättyy pelin alkuruutuun, jonka taustalla soi yksi lisensoiduista musiikkikappaleista. Seuraava jakso alkaa aina juonitiivistelmällä siihen mennessä tapahtuneista asioista. Tarinankerronta tapahtuu välivideoiden lisäksi Alan Waken päänsisäisen monologin ja maailmasta löydettyjen käsikirjoitussivujen kautta. Käsikirjoitussivut joko taustoittavat henkilöhahmoja tai paljastavat etukäteen mitä tarinassa tulee tapahtumaan. Remedyn mukaan "Alan Wake" on ikään kuin mahdollisen pelisarjan ensimmäinen ”tuotantokausi”, ja ennen mahdollista jatko-osaa juonta on täydennetty kahdella ladattavalla lisäosalla.


title: Alan Wake

text: "Alan Wake" sijoittuu kuvitteellisen Bright Fallsin pikkukaupunkiin Yhdysvaltain luoteisosassa. Pelin päähahmo Alan Wake kärsii kirjoittamisvaikeuksista, ja saapuu kaupunkiin lomailemaan yhdessä vaimonsa Alicen kanssa. He vuokraavat käyttöönsä Cauldron Laken saarella olevan mökin. Ensimmäisenä iltana Alan ja Alice riitelevät, minkä seurauksena Alan häipyy ulos yön pimeyteen. Hän tietää, ettei pimeää pelkäävä Alice seuraisi perässä. Pian hän kuulee Alicen kirkuvan, ja näkee hänen pudonneen järveen. Alan sukeltaa hänen peräänsä. Seuraavaksi Alan herää kolaroineesta autosta. Hän alkaa löytää käsikirjoitussivuja kirjasta, jota ei muista kirjoittaneensa. Käy ilmi, että on kulunut viikko Alicen katoamisesta. Seriffi Sarah Breaker kertoo, ettei Cauldron Lakella ole ollut saarta sitten 1970-luvun tulivuorenpurkauksen.


title: Alan Wake

text: Seuraavana päivänä Alan saa soiton salaperäiseltä mieheltä, joka lupaa palauttaa Alicen, jos Alan toimittaa hänelle käsikirjoituksensa parin päivän sisällä hiilikaivosmuseoon. Kahvilassa työskentelevä Rose kutsuu sekä Alanin että hänen agenttinsa Barry Wheelerin luokseen antaakseen heille löytämänsä käsikirjoitussivut. Pimeyden valtaama Rose kuitenkin huumaa molemmat. Alan herää yöllä, pakenee asuntokylän piirittäneitä poliiseja ja joutuu FBI-agentti Nightingalen takaa-ajamaksi. Seuraavana päivänä Alan saapuu sovitulle tapaamispaikalle hiilikaivosmuseoon, mutta paljastuu, että mies ei ole kidnapannut Alicea. Pimeyden pyörremyrsky nostaa miehet ilmaan; Alan onnistuu kuitenkin sytyttämään soihdun, ja pelastautuu myrskyltä, vaikkakin putoaa jyrkänteeltä Cauldron Lakeen. Seuraavan kerran hän herää tohtori Emil Hartmanin psykiatrisesta sairaalasta, jossa hän tapaa kaksi 1970-luvun rockmuusikkoa, Andersonit. Hartman väittää Alanille, että hänen vaimonsa on kuollut, mutta Alan ei usko häntä ja pakenee sairaalasta Barryn kanssa. Andersonien maatilalla Alan kuuntelee heidän levyttämänsä kappaleen, jossa lauletaan ”löydä valon nainen”. Yöllä Alan saa näyn, jossa Alicen pelastaakseen hän lupautuu kirjoittavansa Pimeydelle käsikirjoituksen, jolla se vapautuisi järvestä.


title: Alan Wake

text: Aamulla agentti Nightingale löytää ja pidättää heidät. Pimeys alkaa kuitenkin riehua Bright Fallsissa ja tempaa Nightingalen mukaansa. Alan, Barry ja Sarah lähtevät kohti voimalaitosta löytääkseen laulussa mainitun ”valon naisen”. Nainen osoittautuu Cynthia Weaveriksi, joka vie heidät ”hyvin valaistuun huoneeseen”. Pöydällä on Thomas Zanen kirjoittama teksti, jossa kuvataan tärkeää Alanin lapsuuden tapahtumaa, ja irtonainen valonkatkaisin, jonka Alan oli saanut äidiltään ja jonka hän oli antanut Alicelle. Valonkatkaisimen kanssa hän lähtee takaisin Cauldron Lakelle, sukeltaa järveen ja joutuu toiseen todellisuuteen. Silloin hän kuulee Thomas Zanen äänen, joka kertoo kuinka hän yritti pelastaa rakastamansa Barbara Jaggerin kirjoittamalla hänet takaisin henkiin; Pimeys otti kuitenkin Barbaran haltuunsa. Alan saapuu mökille, jossa hän kohtaa Pimeyden hallussa olevan Barbaran. Alan tunkee katkaisimen hänen sydämensä kohdalla olevaan aukkoon ja napsauttaa katkaisinta, jolloin Barbaran keho täyttyy valolla. Alan kävelee kirjoituskoneen luokse ja sanoo tietävänsä, minkälainen loppu hänen tulee kirjoittaa.


title: Alan Wake

text: Sitä seuraavassa aikatakaumassa Alan pelastaa Alicen järvestä. Kuluu kaksi viikkoa, ja Deerfest on juuri alkamassa. Alice nousee järven rannalle ja ihmettelee, missä Alan on. Bright Fallsissa Rose pitelee Cynthian tapaan lyhtyä käsissään agentti Nightingalen katsoessa hänen takaansa ikkunasta ulos. Alan on taas kirjoituskoneensa ääressä sanoen ”se ei ole järvi... se on valtameri”. Sen jälkeen kuullaan Alicen sanovan ”Alan, herää”.


title: Alan Wake

text: Pelille julkaistiin Xbox Liven kautta lisäsisältönä kaksi jatkoepisodia, "The Signal" 27. heinäkuuta 2010 ja "The Writer" 12. lokakuuta 2010. Windows-versiossa lisäsisältö tulee pelin mukana.


title: Alan Wake

text: "The Signal" jatkuu siitä mihin pääpeli loppuu. Alan tajuaa olevansa surrealistisessa Bright Fallsissa järven alla, mutta Zane auttaa häntä pääsemään sieltä pois. Alan päätyy lopulta New Yorkin asunnolleen, jossa Zane kertoo hänelle, että Alan pitää itse itseään vankina pimeässä paikassa. Lopulta Alan tuhoaa hullun version itsestään ja onnistuu heräämään mökistä, mutta hän tajuaa olevansa yhä ansassa.


title: Alan Wake

text: "The Writerissa" Alan seuraa yhä Zanen ohjeita. Zane kertoo että Alanin epävakaa ja irrationaalinen puoli on yhä mökin sisällä, mutta hän edustaa Alanin rationaalista puolta, jonka pitää saada uni hallintaansa. Pitkän matkan jälkeen Alan pääsee mökille, jonka lattialta hän löytää hullun puolensa. Alanin kosketuksesta puoliskot yhdistyvät ja hänestä tulee jälleen kokonaan selväjärkinen. Alan palaa kirjoituskoneen luokse ja aloittaa seuraavan tarinan, jonka nimi on ”Return” ().


title: Alan Wake

text: "Max Paynen" (2001) julkaisun jälkeen Remedy ja 3D Realms myivät vuonna 2002 "Max Paynen" lisenssin Take-Two Interactive Softwarelle. Kehitettyään vielä jatko-osan, "" (2003), Remedy keskittyi myyntirahojen turvin seuraavaan projektiin. Remedy aikoi tehdä elokuvamaisen toimintapelin, jossa olisi syvä ja henkilökohtainen tarina. Sankariksi haluttiin normaali jokamies, joka ei olisi valmiiksi toimintasankari. Koska kertojanääntä haluttiin käyttää osana tarinankerrontaa, kehittäjien mielestä tuntui luontevimmalta tehdä päähahmosta kirjailija. Tapahtumapaikaksi haluttiin periamerikkalainen idyllinen pikkukaupunki, joka oli tuttu televisiosarjoista ja elokuvista. Pelin inspiraation lähteinä toimivat muun muassa "Twin Peaks", "Lost" ja Stephen Kingin teokset. Alkuvuodesta 2005 Remedy kertoi suunnitelmastaan eri julkaisijoille, joista he valitsivat saman vuoden joulukuussa Microsoftin.


title: Alan Wake

text: Pelimekaniikan idea pohjautui valoon ja pimeyteen, mutta sen hetkisistä pelimoottoreista yksikään ei kyennyt toteuttamaan ryhmän vaatimuksia. Remedyn piti rakentaa pelimoottori itse noin 45 ihmisen voimin, minkä jälkeen varsinaisen pelin kehitys voitiin aloittaa. Autenttisuuden luomiseksi ryhmä teki tutkimusmatkan luoteis-Yhdysvaltoihin ja otti matkan aikana noin 60 000 valokuvaa. Äänimaailman luomista varten yksi ryhmä telttaili metsissä ja äänitti luonnon ääniä. Pelialuetta luodessaan kehitysryhmä tutki Washingtonin osavaltion biotooppikarttaa ja selvitti, mitä osavaltion metsissä kasvaa. Remedy käytti pelimaailman rakentamisessa itse kehittämäänsä "WorldEditor"-ohjelmaa. Vielä vuonna 2005 "Alan Wakesta" oltiin tekemässä niin sanottua hiekkalaatikkopeliä, mutta ajatus hylättiin noin puolen vuoden testauksen jälkeen, koska kehitysryhmän mielestä hiekkalaatikkorakenne ja vahva tarina eivät sopineet hyvin yhteen.


title: Alan Wake

text: Alan Waken kasvojen pohjana toimii suomalainen näyttelijä-käsikirjoittaja Ilkka Villi, ja Waken ääninäyttelijä on yhdysvaltalainen näyttelijä Matthew Porretta. Kasvojen liikkeet on tallennettu liikkeenkaappausstudiossa New Yorkissa.


title: Alan Wake

text: "Alan Wake" esiteltiin yleisölle ensi kertaa vuoden 2005 E3-messuilla. Vuoden 2006 E3-messuilla Microsoft tiedotti, että se julkaisee "Alan Waken" yksinoikeudelle Xbox 360:lle ja Windows Vistalle. Tuolloin Microsoftin tavoitteena oli esitellä Windows Vistan ja Direct X 10 -rajapinnan tehokkuutta pelialustana. Tämän jälkeen Remedy ei antanut kahteen vuoteen tietoja pelin kehityksestä, ja julkisuudessa epäiltiin, että peli olisi muuttunut vaporwareksi. Remedyn Mika Reini kuitenkin vakuutti yhteisölle elokuussa 2008, että Remedy on yhä tekemässä peliä. Vuoden 2009 E3-messuilla peliä pelattiin ensi kertaa yleisön edessä ja sille annettiin julkaisuajankohdaksi kevät 2010. Peli oli valmis elokuussa 2009, jonka jälkeen Remedy käytti jäljelle jääneen ajan ennen julkaisua pelin viimeistelyyn. Vuoden 2010 aprillipäivänä Remedy tiedotti julkaisevansa ”Alan Wake Wars” -nimisen videopelin, jonka nimi on viittaus "Halo Wars" -peliin.


title: Alan Wake

text: "Alan Waken" julkaisua henkilökohtaiselle tietokoneelle pidettiin alkujaan itsestään selvänä, mutta koska pelistä ei näytetty uutta tietokonedemoa vuoden 2005 E3-messujen jälkeen eikä Remedy myöskään puhunut asiasta mitään, mahdollinen tietokoneversio jäi hämärän peittoon. Pelin kehittäjä Markus Mäki sanoi yhteisön foorumilla kesäkuussa 2009, että Remedy ”keskittää tällä hetkellä kaikki voimavaransa Xbox 360 -version kehittämiseen” ja että ”PC-versiota kommentoidaan myöhemmin”. "Pelaajan" heinäkuun numeron 2009 haastattelussa Remedyn tuottaja Jay Ranki puolestaan totesi, että he ja Microsoft puhuvat enää Xbox 360 -version kehittämisestä. Microsoft ilmoitti 12. helmikuuta 2010, että "Alan Wake" julkaistaan vain Xbox 360:lle. Yhtiön perustelun mukaan pelaaminen konsolilla olisi ”mukaansatempaavampaa”. Kuitenkin Sami Järven mukaan tietokoneversiota ei ole tehty, koska pienen yrityksen on vaikea työstää "Alan Waken" kaltaisesta pelistä kahta versiota samanaikaisesti. Tietokoneversion koodi oli tässä vaiheessa Remedyllä vielä tallessa. Vuoden 2011 Game Developers Conferencessa Markus Mäki totesi, että tietokoneversion peruuttaminen ei ollut ”teknologiakysymys” eikä Remedyllä ollut päätösvaltaa asiassa.


title: Alan Wake

text: Tilanne kuitenkin muuttui kesällä 2011, jolloin Remedy oli jo ehtinyt pyyttää Microsofilta useamman kerran lupaa saada julkaista peli Windowsille. Remedyn kehittäjä Oskari Häkkinen kertoi Microsoftin suostuneen lopulta pyyntöön yhtiöiden hyvien välien takia ja siksi, että PC-versio saataisiin julkaistua juuri ennen jatkopeliä "Alan Wake’s American Nightmare". Remedy alkoi työstämään pelin Windows-versiota toisen suomalaisen videopelikehittäjän Nitro Gamesin avustuksella tärkeimpänä tehtävänä pitääkseen huolen siitä, että pelin pelattuvuus toimisi myös näppäimistöllä ja hiirellä. Peli saatiin viimeisteltyä PC-alustalle viidessä kuukaudessa, ja se julkistettiin yleisölle lopulta joulukuussa 2011.


title: Alan Wake

text: Pelin alkuperäisen musiikin on säveltänyt Petri Alanko ja sen esittää saksalainen sinfoniaorkesteri. Pelissä on musiikkia Poets of the Fall -yhtyeeltä, esimerkiksi "Twilight Theater" -albumilta single "War", jonka virallinen musiikkivideo on näytelty lyhytelokuva pelistä. Yhtye esiintyy myös Old Gods Of Asgard -nimellä sekä pelissä että keräilijäpainoksen mukana tulevalla ääniraidalla. Yhtye on tehnyt Remedyn kanssa yhteistyötä aiemmin myös "Max Paynen" kanssa. Pelin rajoitetun keräilijäversion mukana julkaistiin myös virallinen soundtrack, johon on koottu Petri Alangon peliä varten säveltämiä kappaleita ja lisensoitua musiikkia. Pelin alkuperäinen 18 kappaleen soundtrack julkaistiin 20. heinäkuuta 2010.


title: Alan Wake

text: "Alan Wakessa" on myös lisensoitua musiikkia pelijaksojen päätöskappaleina. Näiden joukossa on muun muassa David Bowien ”Space Oddity” ja Nick Cave and the Bad Seedsin ”Up Jumped the Devil”. Lisäsisältöjen päätöskappaleina puolestaan olivat Anna Ternheimin ”No, I Don’t Remember” ja Depeche Moden ”The Darkest Star”.


title: Alan Wake

text: Markkinointia varten Remedy tuotti kuusiosaisen "Bright Falls" -minisarjan, joka kuvattiin Oregonissa oikeilla näyttelijöillä. Ensimmäinen jakso esitettiin Internetissä ja Xbox Livessä 25. huhtikuuta 2010. Minisarja toimii esiosana pelin tapahtumille. Tarinassa mies saapuu Bright Fallsiin tekemään lehtijuttua tohtori Haartmanista. Ollessaan kaupungissa hän menettää tajunsa useaan otteeseen ja herää aina metsästä omituisissa paikoissa. Jos hän yrittää lähteä kaupungista, hän menettää tajunsa. Vähitellen hänestä alkaa tulla Menetetty.


title: Alan Wake

text: Pelistä julkaistiin myös rajoitettu keräilijöiden versio (), joka sisältää 144-sivuisen "The Alan Wake Files" -kirjan, soundtrack-CD:n, virtuaalisia lisäominaisuuksia Xbox Live -tilin Avatar-hahmoa varten ja pelinsisäisen äänikommenttiraidan. "Alan Wakesta" paljastettiin myös Rick Burroughsin kirjoittama peliin perustuva englanninkielinen romaani itse pelijulkaisun yhteydessä.


title: Alan Wake

text: "Alan Wake" sai kriitikoilta myönteisen vastaanoton. Metacriticin valitsemien sadan arvostelun painotettu keskiarvo on 83 % ja GameRankingsin valitsemien 72 arvostelun keskiarvo 83,64 %. "Alan Wake" sijoittui 14:ksi IGN:n ”25 parasta Xbox 360 -peliä” -listalla vuonna 2010. "Time" kehui "Alan Wakea" kypsemmäksi kuin lukuisat M-ikärajan saaneet pelit, ja valitsi sen vuoden 2010 parhaaksi videopeliksi. "Joystiqin" toimittajat valitsivat "Alan Waken" vuoden kolmanneksi parhaaksi peliksi, ja kehuivat sen tasosuunnittelua, kohtauksia ja elokuvamaisuutta.


title: Alan Wake

text: "Pelit"-lehden Tapio Salminen kehui pelin tunnelmaa, rytmitystä ja miljöötä, mutta moitti paikoittaista teknistä kankeutta ja piti Alan Waken päänsisäistä kertojaääntä turhana. Toisen arvion antanut Tuomas Honkala jäi kaipaamaan enemmän suvantokohtauksia ja sanoi, että "Alan Wake" on ”mieleenpainuva pelikokemus, joka jää karvan päähän mestariteoksesta”. "Helsingin Sanomien" Juhana Petterson kutsui "Alan Wakea" peliksi, ”joka erityisesti käsikirjoituksensa ansiosta nostaa videopelaamista hartiavoimin samaan sarjaan elokuvien ja television kanssa”. Hänen mielestään pelissä kuitenkin paljastettiin liikaa Bright Fallsin pahuuden luonteesta. "Pelaajan" Miikka Lehtonen kutsui peliä ”enemmän kuin osiensa summaksi” ja piti erityisesti tarinaa mukaansatempaavana. Toisen arvion antanut lehden päätoimittaja Thomas Puha moitti animaatioita puiseviksi ja toimintaa yksipuoliseksi. Hän kuitenkin piti "Alan Waken" universumia omaperäisenä ja kiehtovana, ja totesi lopuksi, että ”pelin ehdoton vahvuus on se, ettei sitä oikein voi verrata muihin peleihin”.


title: Alan Wake

text: IGN:n Charles Onyett kehui peliä viihdyttäväksi yhdistelmäksi kirjaa, televisiosarjaa ja videopeliä. Hän piti ympäristöjä ja grafiikkaa hyvin toteutettuina, mutta moitti silmiinpistävää tuotesijoittelua ja kameraongelmia. 1UP.com-sivuston Thierry Ngyuenin mielestä "Alan Wake" kuulostaa, näyttää ja tuntuu painajaismaiselta, mutta pelin siirtyessä päivämaisemiin sen graafiset epäkohdat korostuvat ja peli näyttää toisinaan ”suorastaan rumalta”. Lopuksi Ngyuen sanoi että ”"Alan Wake" luo perustan mahdollisesti erittäin upealle jatko-osalle”. Eurogamerin Ellie Gibson antoi pelille arvosanan 7/10. Hän valitti omaperäisyyden puutteesta ja totesi, että ”kaikki pelissä tuntuu vanhentuneelta”, mutta piti peliä hyvänä viihteenä toimintapelien ystäville. GameSpotin Tom Mc Shea piti erityisesti omaperäisestä tarinankerronnasta, jonka ansiosta ”jokainen hetki on täynnä jännitystä”, ja sitä täydentävästä valaistusefektien ja äänimaailman luomasta häiriintyneestä ilmapiiristä.


title: Alan Wake

text: Myös pelin Windows-versio sai Metacriticin valitsemien 30 arvostelun painotetuksi keskiarvoksi 83 %. "Pelit"-lehti arvosti pelin parempia grafiikkoja ja kontrolleja tietokoneella. "Gaming-Agen" Mike Palermo piti tietokoneversiota pelistä onnistuneena käännöksenä ja sanoi alhaisen hinnan tekevän pelistä kenties kannattavan ostoksen jopa niille, joilla peli on jo Xbox 360 -konsolilla mutta ei lisäsisältöä. Hän kritisoi pelin tallennuksiin käyttämää automaattista "Steam Cloud" -pilvipalvelua.


title: Alan Wake

text: "Alan Wake" ei myynyt tekijöidensä odotusten mukaisesti. Ensimmäisellä myyntiviikolla "Alan Wake" oli Britannian toiseksi myydyin videopeli ja viikkojen 19–20 myydyin videopeli Suomessa. Yhdysvalloissa se oli toukokuun kahdeksanneksi myydyin videopeli 145 000 kappaleen myynnillään. Samaan aikaan julkaistu "Red Dead Redemption" puolestaan myi Yhdysvalloissa toukokuun aikana 1,5 miljoonaa kappaletta. Take-Two Interactiven edustajan Ben Federin mukaan heidän julkaisemansa "Redemption" varasti huomion muilta peleiltä, kuten "Alan Wakelta", ja oli siten osasyyllinen niiden heikkoon myyntiin. Myös "Pelaaja"-lehden päätoimittaja Thomas Puha mainitsi huonon markkinatilanteen osasyyksi heikkoon myyntimenestykseen.


title: Alan Wake

text: PC-julkaisun jälkeen pelin kerrottiin myyneen molemmat alustat huomioon ottaen yli kaksi miljoonaa kappaletta maaliskuuhun 2012 mennessä. Tekijät kertoivat olevansa lukuun tyytyväisiä ja pitävänsä pelisarjan jatkoa mahdollisena. Remedyn Sami Järvi ilmoitti myyntiluvun ylittäneen kolme miljoonaa toukokuussa 2013.


title: Jeanette Sterke

text: Jeanette Sterke (s. 1934 Praha, Tšekkoslovakia) on tšekkiläissyntyinen australialainen näyttelijä. Hän on naimisissa näyttelijä Keith Michellin kanssa ja heillä on kaksi lasta.


title: 666 (yhtye)

text: 666 on Saksasta kotoisin oleva musiikkiyhtye, joka soittaa konemusiikkia. Yhtyeeseen kuuluu kaksi jäsentä, Dj 666 eli Mike Griesheimer ja toinen tuottaja Thomas Detert. He ovat samat henkilöt, jotka muodostivat myös eurodance-kokoonpano Activaten 1990-luvun alussa. Activate julkaisi muutaman singlen, joista tunnetuimpia ovat ""Let the Rhythm Take Control"" ja ""Beat of Drum"". Heidän sen aikaisista tuotoksistaan tunnetuin on ""Save me"" vuodelta 1994.


title: 666 (yhtye)

text: 666:n musiikki on omalaatuista teknomusiikkia. Se on hieman kovempaa kuin tavallinen dance ja siinä on samaa tyyliä kuin vanhassa teknossa, jonka piti olla jo ohi mennyttä. 666:llä on kuitenkin paljon vannoutuneita faneja. Vuodesta 1997 ryhmän tyyli on ollut selkeästi dancea.


title: 666 (yhtye)

text: Dj 666 eli Mike Griesheimer syntyi vuonna 1968 Mannheimissa, Saksassa. Hän tapasi myöhemmin edellä mainitun Thomas Detertin, josta tuli hänen hyvä ystävänsä ja työtoverinsa.


title: 666 (yhtye)

text: Useat 666:n julkaisut ovat myyneet kultaa, hopeaa sekä platinaa. ""Paradoxx""-kappaleen lp-versio oli myyntilistoilla 112 viikkoa. Suomessa tunnetuimpia julkaisuja lienee ""Supadupafly"". ""Alarma"" on ensimmäinen 666-nimellä julkaistu single. Muita singlejulkaisuja ovat ""Diablo"", ""Amokk"" sekä ""Bomba"". Viimeisin julkaisu on nimeltään ""Policia"".


title: 666 (yhtye)

text: 666:n keulahahmoina ovat tanssijat ja laulajat ""Sam"" ja ""Carry"" sekä "Demoniksi" kutsuttu mieshenkilö. He toimivat esiintyjinä muissakin projekteissa kuten "Scooter" ja "ATB".


title: Kabir Bedi

text:
Kabir Bedi (hindi कबीर बेदिِ urdu کبِر بیدِ, s. 16. tammikuuta 1946 Mumbai, Intia) on intialainen kansainvälinen näyttelijä.
Hänet tunnetaan parhaiten roolistaan elokuvassa James Bond "Octopussy". Myös sarjassa "Kauniit ja rohkeat" hän on tullut tunnetuksi roolistaan Prinssi Omar Rashidina. Hänen ensimmäinen kansainvälistäkin mainetta saanut roolinsa oli Sergio Soliman minisarjassa "Sandokan", jossa hän esitti nimikkoroolia ja jonka seurauksena häntä pidetään "ainoana oikeana Sandokanina".


title: Skeema

text: Skeema on psykologiassa mielen sisäinen malli tosimaailmasta. Ihmiset järjestävät tietoa skeemoihin ja skeema käytetään uuden tiedon ymmärtämiseen. Skeema on sisäisesti organisoitunut muistirakenne, joka kiteyttää ja pelkistää valtaisaa havaintoinformaatiota ja nopeuttaa informaatiosta tehtäviä johtopäätöksiä. Kun skeema aktivoituu, kaikissa alasysteemeissä aktivoituvat myös vastaavat reaktiot, kuten merkitykseen liittyvät tunteet, käyttäytyminen, fysiologiset reaktiot ja motivaatio.


title: Skeema

text: Sisäiset mallit jaetaan psykologiassa kognitiivisiin karttoihin, toiminnan käsikirjoituksiin ja erilaisiin asioista muodostamiimme käsityksiin ja tietokokonaisuuksiin. Kognitiivinen kartta on muodostamamme käsitys fyysisestä ympäristöstä, esimerkiksi tavaroiden sijainnista huoneessa, toiminnan käsikirjoitus on opimmamme toiminta, kuten pyörällä ajaminen. Objekteista muodostamme tietokokonaisuudet voivat koskea mitä vain maailmassa, konkreettisesta jalkapallosta abstraktiin suhteellisuusteoriaan. Skeemojen muuttumista, muuttumattomuutta ja kehitystä ohjaa Neisserin havaintokehä.


title: Skeema

text: Ihmisellä on skeema polkupyörästä, eli käsitys siitä, millainen polkupyörä on. Tämän skeeman avulla ihminen voi tunnistaa hyvin erinäköisiä polkupyöriä samaksi kulkuneuvotyypiksi. Skeemaan sisältyy myös toimintaa: polkupyörää poljetaan.


title: Skeema

text: Kun henkilö näkee ensimmäistä kertaa lastenistuimen pyörän takaosassa, voi tapahtua assimilaatiota, eli uuden tiedon nivomista vanhaan skeemaan.


title: Skeema

text: Joskus uusi tieto voi muuttaa skeeman: näin voi käydä esimerkiksi silloin, kun lapsi oppii maan olevan pyöreä eikä litteä. Tällöin tapahtumaa kutsutaan akkommodaatioksi.


title: Skeema

text: Kognitiivisen psykologian mukaan skeemat ovat tärkeä osa oppimista. Esimerkiksi lasten litteän maan skeema saattaa istua vakaasti lapsen mielessä. Siksi opetuksessa voi olla hyödyllistä kartoittaa oppijoiden skeemoja kunnolla, ja opettaa uutta vanhojen skeemojen pohjalta.


title: Skeema

text: Kognitiivisessa psykoterapiassa lapsuudessa opituista haitallisista skeemoista käytetään nimitystä "tunnelukko". Tunnelukot laukaisevat voimakkaita vihan, pelon, surun ja ahdistuksen tunteita, ja ne ohjaavat ajatuksia, emootioita ja käyttäytymistä. Tunnelukon voi aiheuttaa lapsuudessa tapahtunut hylkääminen, arvostelu, ylisuojelu, kaltoinkohtelu, syrjintä, hyväksikäyttö tai laiminlyönti.


title: Skeema

text: Tunnelukko on osa defenssiivistä käyttäytymistä sekä yksilön, ja henkilön pyrkimystä suojautua vastaavanlaisia kokemuksia vastaan, eli siis psyyken ja mielen yritys pitää yksilö tasapainoisena ja harmonisena. Defenssit ovat mielen ja psyyken puolustusreaktioita. Yksilö turvautuu sosiaalisesti, sosiologisessa ja psykologisessa mielessä defensseihin säilyttääkseen mielensä tasapainon vastaavanlaisissa sosiaalisissa yhteyksissä, joissa aiemmat kokemukset olivat ilmenneet. Tunnelukko on osa defensiivistä käyttäytymisreaktiota ja käyttäytymismallia. Tunnelukot ovat luontainen osa ihmisen mielen ja siis psyyken toimintaa, joilla on aivotoiminnallinen välittäjäaineellinen pohja ja perusta.


title: Skeema

text:
Tärkeissä asioissa defensiivisesti ajatteleva pessimisti käy usein ennalta läpi kaikki mahdolliset tavat, joilla asiat voivat mennä pieleen.
Tämä prosessi lievittää ahdistusta ja auttaa välttämään yleisimpiä sudenkuoppia, pakotettu optimismi taas tutkitusti heikentävät suorituksia esimerkiksi matemaattisissa tehtävissä ja tikanheitossa.
Jos jollakulla on huono päivä, siitä puhuminen todella auttaa mutta jatkuvan positiivisen ajattelun idea on kyllästänyt yhteiskunnan, kukaan ei kuuntele.
Elämän vaikeisiin kysymyksiin ei välttämättä ole helppoja vastauksia eikä ole väärin tuntea pahaa oloa, kun elämä lyö vasten kasvoja.
Yritysmaailmassa se tarkoittaa, että mietitään perusteellisesti, mikä kaikki voi mennä pieleen jos johonkin ryhdytään.
Mikä on pahinta mitä voisi tapahtua -kysymys myös paljastaa, jos yritys on ottamassa liian ison riskin josta koko yritys on vaarassa mennä vararikkoon ja harkittua operaatiota ei ehkä kannata toteuttaa.


title: Skeema

text: Mieli eli psyyke on aivojen sähköistä, välittäjäaineellista ja hormonaalista toimintaa, joilla on siis biologinen ja lääketieteellinen perusta. Mieli eli psyyke on yhtä kuin aivotoiminta. Tunnekokemukset eli emootiot ilmenevät vain välittäjäaineperustaisina. Välittäjäaineet määräävät, mitä emootioita ihminen ja yksilö kulloinkin kokee. Välittäjäainetaso määrää taas tunteen voimakkuuden eli kuinka paljon välittäjäainetta erittyy, niin siten ihminen kokee.


title: Skeema

text: Kognitiivinen psykoterapia yhdistettynä biologiseen ja siis lääketieteelliseen tietämykseen ja tietoon on traumaattisista kokemuksista ja haitallisista skeemoista vapauttavaa sosiaalista vuorovaikutusta eheyttävää terapiaa. Kognitiivinen, rationaalisuuteen pohjaava psykoterapia on keskusteluterapiana sosiaalisia suhteita eheyttävää. Yksilö voi omien tunnekokemustensa mukaisesti ja emootioidensa pohjalta rationaalisuuteen pitäytyen prosessoida itse omat sosiaaliset negatiiviset kokemuksensa. Välittäjäaineet määräävät mitä yksilö siis kulloinkin kokee.


title: Skeema

text: Tunnekokemukset ovat siis yksilöllisiä, ja yksilön henkilökohtaisen välittäjäaine- ja hormonitason mukaisia. Kaikki eivät koe samoin samanlaisissa sosiaalisissa tilanteissa, vaan yksilöllinen aivotoiminta ratkaiseen ja määrää kokemusperäisen tiedon pohjalta yksilön reaktiot. Kommunikoimaan kykenevä yksilö on kykenevä ilmaisemaan itseään sosiaalisissa tilanteissa ja käyttämään sosiaaliset tilanteet hyödykseen terapeuttisessa mielessä. Poikkitieteellisesti saadaan oikeaa tietoa skeemojen ja tunnelukkojen taustalla vaikuttavista tekijöistä.


title: Skeema

text: Tieteenalat: biologia, lääketiede, psykiatria, psykologia, ja sosiologia. Alan kirjallisuus selkeyttää asioita lisää. Kaikki kokemukset tunnetasolla ovat yksilöllisiä ja skeemat muistirakenteeseen liittyen vaikuttavat yksilötasolla. Muistirakenne vapauttaa välittäjäaineita, jotka määräävät sosiaalisen tilanteen emootiot. Muistijälki on pysyvä. Vain uudet sosiaaliset kokemukset voivat uuden kokemusperäisen tiedon pohjalta muokata ja rakentaa sekä jäsentää skeemojen toimintaa sekä niiden sisäisesti organisoitunutta muistirakenteisiin tallentunutta kokemuksiin pohjaavaa tietoa uudeksi tiedoksi. Uusi tieto tallentuu muistiin vanhan tiedon päälle ja muokkautuu uuden tiedon pohjalta.


title: Skeema

text: Skeematerapian 18 nimettyä tunnelukkoa ovat:


title: Albert Atterberg

text: Albert Mauritz Atterberg (19. maaliskuuta 1846 Härnösand–4. huhtikuuta 1916 Kalmar) oli ruotsalainen geologi. Hänen maalajien ominaisuuksia, luokittelua ja ammattisanastoa käsittelevät työnsä saavuttivat kansainvälistä mainetta ja ovat Suomessakin käytetyn maalajiluokituksen esikuvana.


title: Albert Atterberg

text: Atterberg väitteli filosofian tohtoriksi Uppsalassa vuonna 1872 ja oli analyyttisen kemian dosentti Uppsalan yliopistossa vuodesta 1874. Vuosina 1875–1876 hän työskenteli A.W. Hofmannin laboratoriossa Berliinissä. Kalmarin kemiallisen tarkastuslaitoksen (Kemiska stationen i Kalmar) johtajana hän toimi vuosina 1877–1916.


title: Albert Atterberg

text: Hän tutki maanviljelyskemiaa sekä viljakasvien fysiologiaa ja niiden siemeniä. Maalajitutkimukset Atterberg aloitti vuonna 1901 ja julkaisi niistä artikkeleita vuodesta 1902 lähtien.


title: Albert Atterberg

text: Säveltäjä Kurt Atterberg oli Albert Atterbergin veljenpoika.


title: Robert Esmie

text: Robert Esmie (s. 5. heinäkuuta 1972 Jamaika) on kanadalainen yleisurheilija, joka voitti olympiakultaa 4 × 100 metrin viestijoukkueessa vuoden 1996 olympialaisissa.


title: Robert Esmie

text: Esmie syntyi Jamaikalla, mutta kasvoi Sudburyssä, Ontariossa. Hän muodosti Glenroy Gilbertin, Bruny Surinin ja Donovan Baileyn kanssa maailman parhaan 4 × 100 metrin viestijoukkueen 1990-luvun puolivälissä.


title: Robert Esmie

text: Essie oli seitsemäs 100 metrin juoksussa ja voitti pronssimitalin 4 × 100 metrin juoksussa MM-kilpailuissa 1993.


title: Robert Esmie

text: Vuonna 1995 Esmie voitti pronssia 60 metrin juoksussa hallimaailmanmestaruuskilpailuissa. MM-kilpailuissa 1995 Esmie oli jälleen voittamassa 4 × 100 metrin juoksua.


title: Robert Esmie

text: Atlantan olympialaisissa Kanadan joukkue voitti Yhdysvallat 4 × 100 metrin juoksussa ja voitti olympiakultaa.


title: Robert Esmie

text: Esmie ja Kanadan joukkue voitti kultaa MM-kilpailuissa 1997 4 × 100 metrin juoksussa.


title: Teemu Laakso

text: Teemu Laakso (s. 27. elokuuta 1987 Tuusula) on suomalainen jääkiekkopuolustaja. Hän on pelannut urallaan aiemmin myös 17 NHL-ottelua Nashville Predatorsissa. Laakso on tunnettu pelityyliltään peruspuolustajana.


title: Teemu Laakso

text: Laakso aloitti jääkiekkoilun 8-vuotiaana Keravan Shakersissa, mutta hän on varsinaisesti Hyvinkään Ahmojen kasvatti. Hän voitti seurassa C-nuorten SM-hopeaa vuonna 2002. Kauden 2002–2003 Laakso pelasi KJT:n B- ja C-nuorissa. Kaudeksi 2003–2004 hän siirtyi Helsingin IFK:hon, jossa Laakso otti jo 16-vuotiaana paikan seuran A-nuorten vakiokokoonpanosta. Hän voitti kauden päätteeksi A-nuorten SM-pronssia. Kaudella 2004–2005 Laakso oli HIFK:n A-nuorten eniten maaleja tehnyt puolustaja viidellä osumallaan. Hän vahvisti myös yhden playoff-ottelun verran seuran B-nuoria, joissa Laakso voitti Suomenmestaruuden. Vain 17-vuotias Laakso debytoi kauden aikana myös HIFK:n SM-liigajoukkueessa, jossa hän pelasi 15 runkosarjaottelua tehden kaksi syöttöpistettä. Laakso kärsi kauden aikana kuitenkin sekä nivus- että nilkkavammasta. Kesäkuussa 2005 hän teki HIFK:n kanssa kaksivuotisen jatkosopimuksen.


title: Teemu Laakso

text: Nashville Predators varasi Laakson kolmannella kierroksella 78. pelaajana . Kausi 2005–2006 oli hänen varsinainen tulokaskautensa SM-liigassa. Laakso teki 47 runkosarjaottelussa tehot 2+1=3 ja kahdeksassa playoff-ottelussa yhden maalin. Hän pelasi kauden aikana miesten pelejä myös kuuden Mestis-ottelun verran alle 20-vuotiaiden maajoukkueessa tehden kaksi maalia. Kaudella 2006–2007 Laakso teki SM-liigan runkosarjassa yhdeksän tehopistettä. Hän sai ajoittain vastuuta myös HIFK:n ykköspuolustajaparissa.


title: Teemu Laakso

text: Toukokuussa 2007 Laakso teki kolmivuotisen tulokassopimuksen Nashville Predatorsin kanssa. Heinäkuussa hänen kerrottiin pelaavan kausi 2007–2008 vielä lainalla HIFK:ssa. Laakso nousi joukkueen varakapteeniksi. Hänen odotettiin ottavan suuria kehitysaskelia, mutta Laakso ei kuitenkaan onnistunut odotetulla tavalla, vaikkakin hän paransi peliään kevättä kohden. Laakso onnistui kuitenkin tekemään myös hänen Euroopan yhden kauden piste-ennätyksensä tehoilla 3+7=10.


title: Teemu Laakso

text: Kaudeksi 2008–2009 Laakso siirtyi Nashville Predatorsin organisaatioon. Hän pelasi koko kauden AHL-joukkue Milwaukee Admiralsissa, jossa tulokaskausi toi 42 runkosarjaottelussa tehot 2+7=9. Laakson kausi jäi melko rikkonaiseksi olkapäävamman vuoksi. Syksyn 2009 harjoitusleirin päätteeksi hän otti paikan Predatorsin NHL-kauden 2009–2010 avauskokoonpanosta. Laakso teki NHL-debyyttinsä näin ollen runkosarjan avauskierroksella 3. lokakuuta 2009 vieraissa Dallas Starsia vastaan. Hän sai ottelussa jääaikaa 6.20 minuuttia. Laakso pelasi seitsemän runkosarjaottelua ilman tehopisteitä, kunnes hänet lähetettiin farmijoukkue Admiralsiin, jossa Laakso pelasi loppukauden. Heinäkuussa 2010 hän teki Predatorsin kanssa vuoden mittaisen, kaksisuuntaisen ja 600 000 dollarin arvoisen jatkosopimuksen.


title: Teemu Laakso

text: Laakso pelasi kauden 2010–2011 lähes kokonaan Milwaukee Admiralsin AHL-joukkueessa ja hän sai kauden aikana tililleen yhden NHL-ottelun. Kesäkuussa 2011 Laakso teki Predatorsin kanssa taas vuoden mittaisen, kaksisuuntaisen ja 675 000 dollarin arvoisen jatkosopimuksen. Hän otti paikan Predatorsin NHL-kauden 2011–2012 avauskokoonpanosta osaksi Francis Bouillonin loukkaantumisen vuoksi. Laakso pelasi yhdeksän runkosarjaottelua ilman tehopisteitä, kunnes marraskuussa 2011 hän joutui kymmenen ottelun ajaksi sivuun kystan vuoksi. Kuntouduttuaan Predators asetti Laakson siirtolistalle, mutta koska mikään toinen NHL-joukkue ei ottanut häntä, seura lähetti Laakson farmiin. Hän pelasi loppukauden Admiralsin vahvuudessa.


title: Teemu Laakso

text: Kaudeksi 2012–2013 Laakso siirtyi kaksivuotisella sopimuksella KHL-joukkue Severstal Tšerepovetsiin. Hänen toinen sopimuskautensa 2013–2014 jäi loukkaantumisen vuoksi vain 28 runkosarja- ja kahdeksan Nadežda Cupin ottelun mittaiseksi. Kaudeksi 2014–2015 Laakso siirtyi vuoden mittaisella sopimuksella Ruotsin SHL-liigan Växjö Lakersiin. Hän voitti kauden päätteeksi Ruotsin-mestaruuden. Maaliskuussa 2015 Laakso teki Lakersin kanssa vuoden mittaisen jatkosopimuksen. Hän kärsi kaudella 2015–2016 loukkaantumisista ja pelasi vain 28 runkosarja- ja kaksi playoff-ottelua. Huhtikuussa 2016 Laakso teki Lakersin kanssa kaksivuotisen jatkosopimuksen. Kaudella 2016–2017 hän pelasi selkävaivojen vuoksi vain kaksi ottelua. Helmikuussa 2017 Laakson sopimus lopulta purettiin ja hän palasi kuntoutumaan Suomeen.


title: Teemu Laakso

text: Laakso palasi kaudeksi 2017–2018 vuoden mittaisella ja lokakuun 2017 loppuun asti kestävän koeajan sisältävällä sopimuksella Helsingin IFK:hon. Hän kärsi alkukaudella jälleen loukkaantumisista. Laakso pelasi viisi runkosarja- ja kolme Mestarien liigan ottelua jääden niissä ilman tehopisteitä, mutta Laakso ei saanut koejaksonsa päätteeksi lopulta kuitenkaan jatkosopimusta.


title: Teemu Laakso

text: Laakso edusti Suomea MM-kilpailuissa vuonna 2013. Hänet valittiin Ruotsia vastaan pelatun välieräottelun päätteeksi joukkueensa ottelun parhaaksi pelaajaksi. Yhteensä Laakso on pelannut 26 A-maaottelua tehopistein 1+4=5. Hän teki A-maajoukkuedebyyttinsä Karjala-turnauksessa 7. marraskuuta 2012 Turussa Venäjää vastaan. Ensimmäisen A-maajoukkuemaalinsa Laakso teki 18. huhtikuuta 2013 Porissa Sveitsiä vastaan.


title: Teemu Laakso

text: Laakso pelasi myös alle 20-vuotiaiden MM-kilpailuissa vuosina 2005, 2006 ja 2007, joista vuoden 2006 turnaus päättyi pronssiin. Hän voitti turnauksessa myös puolustajien maalipörssin kolmella osumallaan. Vuoden 2007 turnauksessa Laakso voitti Suomen sisäisen tehotilaston lukemalla +3. Hän voitti myös turnauksen jäähypörssin 52 minuutillaan. Laakso valittiin joukkueensa turnauksen yhdeksi kolmesta parhaasta pelaajasta. Hän pelasi myös alle 18-vuotiaiden MM-kilpailuissa vuosina 2004 ja 2005. Laakso voitti ensimmäisen turnauksen puolustajien piste- ja syöttöpörssin tehoilla 2+4=6.


title: Teemu Laakso

text: Laakso harrasti lapsena myös jalkapalloa ja jääpalloa. Myöhemmin hän on harrastanut vapaa-aikanaan myös tennistä.